text:
Subpilo
Iti sientipiko a pannakaidasig ti biota, ti subpilo ket maysa a taksonomiko a ranggo iti soolohiko a nomenklatura.
Ti taksonomiko a ranggo ti 'subdibision' dagiti fungus ken taksonomia ti mula ket kapada ti 'subpilo' iti soolohiko a taksonomia.
Taksonomiko a ranggo[urnosen | urnosen ti taudan]
Ti Subpilo ket:
- nababbaba ngem ti pilo
- nangatngato ngem ti superklase.
Kas pagarigan[urnosen | urnosen ti taudan]
Saan amin a dagiti pilo ti fauna ket nabingbingay kadagiti subpilo.
- Dagiti mairaman iti:
- Artropoda: mabingbingay kadagiti subpilo ti Trilobitomorpha, Chelicerata, Myriapoda, Hexapoda ken Crustacea,
- Brachiopoda: mabingbingay kadagiti subpilo ti Linguliformea, Craniformea ken Rhynchonelliformea,
- Kordata: mabingbingay kadagiti Tunicata, Cephalochordata, ken ti kadakkelan a bukodna a subpilo ti Bertebrata.


c: text/html

text:
1Kinuna ni Agripa ken ni Pablo, “Mapalubosanka a mangikalintegan iti bagim.” Iti kasta, intayag ni Pablo ti imana ket nagsao a kas panangsalaknibna iti bagina: 2“Ari Agripa! Ibilangko a nagasatak ita nga aldaw ta mabalinko a sungbatan iti saklangmo dagiti amin a pangidardaruman dagiti Judio kaniak. 3Agsipud ta ammom amin nga ugali ken pagsusuppiatan dagiti Judio, dawatek ngarud nga anusannak a denggen. 4“Ammo amin a Judio ti panagbiagko manipud kinaubingko. Ammoda met nga iti unos ti panagbiagko, nagnaedak iti ilik ken idiay Jerusalem. 5Sigud nga ammoda, no kayatda a saksian a manipud pay idi damo, a nagbiagak a kas miembro dagiti Fariseo, ti kaingetan a bunggoy ti relihionmi. 6Ket ita, agtaktakderak ditoy a mausig gapu ta namnamaek ti inkari ti Dios kadagiti kapuonantayo, 7ti kari a namnamaen nga awaten dagiti sangapulo ket dua a tribu bayat ti panagdaydayawda iti Dios iti aldaw ken rabii. Ket gapu iti daytoy a namnama, Natan-ok nga Ari, idarumdak dagiti Judio. 8Dakayo nga adda ditoy, apay a narigatyo a patien a pagungaren ti Dios dagiti natay? 9“Uray siak, impagarupko idi damo a masapul nga aramidek ti amin a kabaelak a mangdadael iti nagan ni Jesus a taga-Nazaret. 10Kasta ti inaramidko idiay Jerusalem. Inikkandak dagiti panguloen a papadi iti pammalubos ket pinaibaludko ti adu kadagiti tattao ti Dios. Idi masentensiaanda a mapapatay, immanamongak met. 11Namin-adu a pinadusak ida kadagiti amin a sinagoga; pinilitko ida a mangibaga a tallikudanda ti pammatida. Kasta unay ti pungtotko kadakuada, ket napanak pay kadagiti ganggannaet a siudad tapno idadanesko ida.” 12“Daytoy ti gapuna a napanak idiay Damasco. Adda kaniak ti pammalubos ken bilin kaniak dagiti panguloen a papadi. 13Tengnga ti aldaw idi addaak iti dalan, Natan-ok nga Ari. Nakitak ti maysa a lawag—naranraniag pay ngem ti init—a naggapu sadi langit. Makasisirap ti lawag a nanglikmut kadakami a nagkukuyog. 14Napasagkam amin iti daga. Nangngegko ti maysa a timek a nagkuna kaniak iti pagsasao iti Hebreo, ‘Saulo, Saulo! Apay nga idaddadanesnak? Dundunorem laeng ti bagim no kugtaram ti natirad a banag.’ 15“‘Siasinoka, Apo?’ sinaludsodko. ‘Siak ni Jesus nga idaddadanesmo,’ insungbat ti Apo. 16‘Tumakderkan. Nagparangak kenka tapno dutokanka nga adipenko. Sika ti mangibaga kadagiti tattao iti nakitam ita nga aldaw maipapan kaniak ken kadagiti ipakitakto pay kenka. 17Isalakankanto kadagiti tattao ti Israel ken kadagiti Hentil a pangibaonak kenka. 18Lukatamto dagiti matada, ket manipud iti sipnget, iturongmonto ida iti lawag. Manipud iti pannakabalin ni Satanas, iturongmo ida iti pannakabalin ti Dios tapno babaen iti pammatida kaniak, mapakawanto dagiti basbasolda ket maibilangdanto kadagiti tattao ti Dios.’” 19“Isut’ gapuna, Ari Agripa,” intuloy ni Pablo, “a nagtulnogak iti nailangitan a parmatak. 20Immuna a nangaskasabaak idiay Damasco, ket kalpasanna, idiay Jerusalem ken kadagiti amin a lugar dagiti Judio ken kasta met kadagiti Hentil. Inkasabak a masapul nga agbabawida kadagiti basbasolda, agsublida iti Dios ket aramidenda dagiti banag a mangipakita a nagbabawidan. 21Daytoy ti gapuna a tiniliwdak dagiti Judio idi addaak idiay Templo ket kayatdak a patayen. 22Ngem agpapan ita, tinultulongannak ti Dios, ket agtaktakderak ditoy a mangted iti pammaneknekko kadagiti amin a tattao, nanumo man wenno natan-ok. Ul-ulitek laeng ti kinuna ni Moises ken dagiti profeta 23a masapul nga agsagaba ti Cristo, ket isunto ti umuna nga agungar tapno ipakaammona ti lawag ti pannakaisalakan kadagiti Judio kasta met kadagiti Hentil.” 24Iti kasta a panangikalintegan ni Pablo iti bagina, binugkawan ni Festo a kunana, “Agmauyongka, Pablo. Pagmauyongennaka ti adu nga adalmo.” 25“Saanak nga agmauyong, natan-ok unay a Festo,” insungbat ni Pablo. “Pudno amin nga ibagbagak. 26Naturedak nga agsao, agsipud ta ammo ti ari ti maipapan kadagitoy. Pagaammok a nadlawmo amin dagitoy, ta saanda a napasamak iti nalemmeng a lugar. 27Ari Agripa, mamatika kadi kadagiti profeta? Ammok a mamatika!” 28Kinuna ni Agripa ken ni Pablo, “Kayatnak sa ketdi a pagbalinen a Kristiano iti daytoy a kabiit ti tiempo.” 29“Iti mabiit man wenno mabayag,” insungbat ni Pablo, “ikarkararagko iti Dios a sika ken dagiti amin nga agdengdengngeg kaniak ita nga aldaw, agbalinkayo koma a Kristiano a kas kaniak—malaksid laeng ti pannakaibaludko!” 30Kalpasanna, timmakder ti ari, ti gobernador, ni Bernice ken dagiti dadduma. 31Idi nakapanawdan, kinunada iti maysa ken maysa, “Awan ti inaramid daytoy a tao a rumbeng a pakatayan wenno pakaibaludanna.” 32Kinuna pay ni Agripa ken ni Festo, “Mawayawayaan koman daytoy a tao no saan a kimmamang iti Emperador.”
Copyright
Learn More

robotstxt: allowed

filter: keep


text:
Norala, Abagatan a Cotabato
Ti Norala ket maysa a maka-3 a klase nga ili iti probinsia ti Abagatan a Cotabato iti Filipinas.
Dagiti baranggay[urnosen | urnosen ti taudan]
Ti Norala ket nabingbingay a politikal iti 14 a barbaranggay.[2]
- Dumaguil
- Esperanza
- Kibid
- Lapuz
- Liberty
- Lopez Jaena
- Matapol
- Poblacion
- Puti
- San Jose
- San Miguel
- Simsiman
- Tinago
- Benigno Aquino, Jr
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Abagatan a Cotabato". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Abagatan a Cotabato". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
SIERRA LEONE AND GUINEA
1945-
1990 ‘Panangyeg Kadagiti Adu iti Kinalinteg’ —Dan. 12:3. (Paset 4)
Panangisuro nga Agbasa ken Agsurat
Idi rugrugi ti 1963, bayat ti maikadua nga ibibisita ni Milton Henschel iti Sierra Leone, inasikasona ti maysa a problema a medio nabayagen a solsolbaren ti sanga nga opisina. Indagadagna a masapul nga ad-adda pay a reggetanda nga isuro dagiti kakabsat nga agbasa ken agsurat.
Adda dagiti kongregasion a mangang-angay kadagiti klase a mangisuro iti panagbasa ken panagsurat iti Ingles. Ngem kalpasan ti ibibisita ni Brother Henschel, insuro dagiti kakabsat dagiti estudiante nga agbasa ken agsurat iti nakayanakanda a pagsasao. Dadduma a kongregasion ti mangang-angay iti klase iti dua wenno tallo a pagsasao. Nakalatlatak dagitoy a klase nga uray la a nagadu ti agibumbunannag a nagpasalista.
Idi 1966, nangaramid dagiti kakabsat iti Liberia iti libro a Kisi nga aduan iti ladawan a pagsursuruan nga agbasa. Impakitada daytoy a libro kadagiti opisial ti gobierno ti Liberia. Nagustuan dagiti opisial ket inkeddengda a yimprenta ken iwaras a libre. Naibunong ti libro iti Guinea, Liberia, ken Sierra Leone, ket nakatulong iti ginasut nga agsasao iti Kisi tapno makasursuroda nga agbasa ken agsurat. Idi agangay, napasayaat wenno natulad dagiti libro para iti dadduma a lengguahe isu nga ad-adu pay ti nakasursuro nga agbasa ken agsurat.
Tapno mairekord ni Sia ti maar-aramidanna iti ministerio, agusar iti nangisit ken nalabaga a tali
Iti klase, saan laeng a masursuruan dagiti tattao nga agbasa ken agsurat. Natulonganda pay a rumang-ay iti naespirituan. Kas pagarigan, ni Sia Ngallah a maysa a di bautisado nga agibumbunannag ken agtawen iti 50 ket dina ammo ti agbasa ken agsurat. Tapno mairekordna ti maar-aramidanna iti ministerio, agusar iti nangisit ken nalabaga a tali. Kalpasan ti maysa nga oras a panangasaba, siglotenna iti maminsan ti nangisit a tali. Kalpasan ti panagsarungkarna, siglotenna met ti nalabaga a tali. Gapu iti itatabunona iti klase iti panagbasa ken panagsurat, mas umiso ti panangirekordnan iti nagapuananna iti ministerio. Rimmang-ay agingga a nabautisaran ket naep-epektibo metten ti panangasaba ken panangisurona.
Agingga ita, adu pay a kongregasion iti Sierra Leone ken Guinea ti mangang-angay kadagita a klase. Maysa a nabayagen nga opisial ti gobierno iti Sierra Leone ti nangibaga kadagiti kakabsat iti sanga nga opisina: “Nagsayaat ti panangtultulongyo kadagiti tattao a makasursuro nga agbasa ken agsurat malaksid iti panangisuroyo iti Biblia.”
Agsao “Dagiti Bato”
Kadagiti nagduduma nga etniko a grupo, umad-adu ti makasursuro nga agbasa isu a dimmakkel ti panagkasapulan iti panagipatarus. Manmano, no adda man, dagiti sekular a pagbasaan a magun-odan iti mismo a lengguahe ti kaaduan a tribu. Makabasa iti Ingles dagiti de adal a taga-Sierra Leone. Makabasa met iti French dagiti de adal a taga-Guinea. Ania ti masapul nga aramiden tapno maaddaanda kadagiti literatura iti Biblia iti bukodda a lengguahe?
Idi 1959, dua a nagraduar iti Gilead ti nangipatarus iti maysa a tract ken bokleta iti pagsasao a Mende, ngem bassit laeng a kopia ti naiwaras. Kalpasan ti 10 a tawen, naipatarus iti Kisi dagiti bokleta a “This Good News of the Kingdom” ken Living in Hope of a Righteous New World. Dandani 30,000 a bokleta ti naiwaras ken nausar a pangyadal iti Biblia.
Idi 1975, nagipablaak ti sanga nga opisina kadagiti mapagadalan nga artikulo Ti Pagwanawanan iti Kisi. Naragsakan dagiti kakabsat a Kisi! Insurat ti maysa kadakuada: “Nakaskasdaaw ti inaramid ni Jehova agpaay kadakami. Awan ti nakapageskuela kadakami. Kaslakami idi batbato a di makapagsao. Ngem maibagami itan dagiti naindaklan nga ar-aramid ni Jehova ta addan Pagwanawanan a Kisi.” (Luc. 19:40) Adu a sabali pay a publikasion ti naipatarus met iti Kisi.
Adu pay laeng ita a taga-Sierra Leone ken Guinea ti mangbasbasa kadagiti publikasiontayo iti Ingles wenno French, dagiti lengguahe a maus-usar kadagiti gimong ti kongregasion. Ngem iti nabiit, alisto nga immadu dagiti publikasion a maipatpatarus kadagiti lokal a pagsasao. Magun-odanen dagiti literatura ti Biblia iti Guerze, Kisi, Krio, Maninkakan, Mende, Pular, ken Susu. Magun-odan kadagita a pagsasao dagiti broshur nga Umimdengka iti Dios ket Agbiagka nga Agnanayon ken ti Listen to God. Gapu kadagitoy a simple a katulongan iti panangisuro, adu a tattao a di unay makabasa ti matultulongan a mangtarus ken mangipateg kadagiti nakaskasdaaw a mensahe ti Biblia.
Panangibangon iti Sanga nga Opisina
Idi rugrugi ti dekada 1960, nagbirok dagiti kakabsat iti Freetown iti lote a pakaibangonan ti baro a sanga nga opisina. Idi 1965, nakagatangda iti lote iti Wilkinson Road. Maysa dayta kadagiti kasasayaatan a paset ti siudad nga ayan ti balbalay a pakatannawagan iti baybay.
Iti pinal a plano, daytoy napintas a pasdek ket addaan iti Kingdom Hall, pagtaengan dagiti misionero, ken pagopisinaan. Kimmaro ti trapik iti Wilkinson Road ta masansan a bumannayat ti taray dagiti lugan agingga a saanen nga aggaraw gapu ta kayat a kitaen dagiti drayber ken pasahero ti buya ti maibangbangon a pasdek. Naidedikar daytoy a pasdek idi Agosto 19, 1967. Dandani 300 ti timmabuno iti programa, a pakairamanan dagiti lumugar a nangato ti saadna ken sumagmamano a nabayagen a Saksi a binautisaran ni “Bible” Brown idi 1923.
Gapu iti baro a pasdek ti sanga nga opisina, rinaem ti adu a tattao ti trabaho dagiti Saksi ni Jehova. Pammaneknek pay dayta a saan nga umiso ti ibagbaga ti sumagmamano a kritiko ti relihion a saan nga agpaut dagiti Saksi iti Sierra Leone. Ti baro a pasdek ket nalawag a pammaneknek nga agtalinaed dagiti Saksi ni Jehova ditoy.
Pimmardas ti Panagrang-ay Gapu Kadagiti Naregta a Misionero
Sipud katengngaan ti dekada 1970, agtultuloy ti panagsangpet dagiti misionero a nasanay iti Gilead isu a pimmardas ti panagrang-ay ti trabaho iti Sierra Leone ken Guinea. Adda dagiti nagserbi iti dadduma a pagilian ti Africa ket alistoda a nairuam kadagiti kasasaad iti nakaibaonanda. Dadduma ti agdadamo iti Africa. Kasanoda a makapagbayag iti daytoy a “tanem dagiti puraw a tattao”? Kitaentayo ti dadduma a komentoda.
“Napakumbaba dagiti tattao ken mabisbisinda iti naespirituan. Maragragsakanak no makitkitak a sumaysayaat ti biagda gapu iti kinapudno.”—Hannelore Altmeyer.
“Maysa a karit ti makibagay iti klima ken kadagiti sakit iti tropiko. Ngem makaparagsak ti panangtulong kadagiti nasingpet ti panagpuspusona a tattao nga agserbi ken Jehova.”—Cheryl Ferguson.
“Nasursurok ti agbalin a naanus. Naminsan, dinamagko iti maysa a kabsat a babai no kaano a sumangpet dagiti bisitana, kunana: ‘Mabalin nga ita wenno inton bigat wenno inton maminsan nga aldaw.’ Nadlawna siguro a nasdaawak isu nga impilitna, ‘Ngem sumangpetdanto!’”—Christine Jones.
“Iti pagtaengan dagiti misionero iti Freetown, adda 14 a misionero a nagduduma ti puli ken kulturada. Dua ti kasiliasmi, maymaysa ti banio, washing machine, ken kosinami. Limitado ken saan a nasayaat a klase ti taraonmi. Saan a mapakpakadaan ti panagawan ti koriente—no dadduma, abutenna iti adu nga aldaw. Kaaduan kadakami ti nagmalaria ken naaddaan iti dadduma pay a sakit iti tropiko. Imbes a dagitoy ti nangupay kadakami, nasursuromi ti agsisinnaranay, agpipinnakawan, ken agiinnangaw uray kadagiti narigat a kasasaad. Makaparagsak ti mangasaba, ken simminged ti panaggagayyem dagiti misionero.”—Robert ken Pauline Landis.
“Ti kaaddami iti Sierra Leone ti maysa kadagiti kararagsakan a tiempo iti biagmi. Awan ti pagbabawyan ken reklamomi. Kailiwmi unay ti Sierra Leone.”—Benjamin ken Monica Martin.
“Naminsan, imyankami iti balay ti maysa nga interesado a babai. Nangidasar iti karkarna a masida. ‘Uleg daytoy,’ kinunana. ‘Inikkatkon dagiti sangina. Ramananyo!’ Dimi koma kayat ngem impilitna. Nupay narigat dagiti kastoy a kapadasan, inapresiarmi ti kinamanagpadagus dagiti tattao ken ad-adda pay nga impategmi ida.”—Frederick ken Barbara Morrisey.
“Bayat ti 43 a tawenko kas misionero, nasurok a 100 a misionero ti nakaduak. Maysa a pribilehio ti pannakaam-ammok iti kasta kaadu a tattao! Nagduduma ti personalidadmi ngem maymaysa ti panggepmi. Ken anian a ragsak ti panagbalin a katrabahuan ti Dios ken makakita kadagiti tattao nga umawat iti kinapudno ti Biblia!”—Lynette Peters.
“Anian a ragsak ti panagbalin a katrabahuan ti Dios ken makakita kadagiti tattao nga umawat iti kinapudno ti Biblia!”
Sipud 1947, adda 154 a misionero a nagserbi iti Sierra Leone, ken 88 iti Guinea. Adu pay a kakabsat ti immay timmulong iti panangasaba. Ita, adda 44 a misionero iti Sierra Leone ken 31 iti Guinea. Adu ti natulongan gapu iti panagregget ken panagsakripisioda. Kuna ni Alfred Gunn a nabayagen a kameng ti Branch Committee, “Maragragsakankami no malaglagipmi ida.”


text:
Talna iti Sangaribu a Tawen—Ken Kalpasanna!
“Tapno ti Dios agbalinto nga amin a bambanag iti tunggal maysa.”—1 COR. 15:28.
1. Ania a namnama ti segseggaan ti “dakkel a bunggoy”?
IPAPANMON nga adda nabileg a gobierno a nainkalintegan ken naasi ti agturayna. Mailadawam kadi ti amin a pagimbagan a maipaayna kadagiti iturayanna iti uneg ti sangaribu a tawen? Adda nagsasayaat a paspasamak nga agur-uray iti di mabilang a “dakkel a bunggoy” a makalasat iti “dakkel a rigat,” a naan-anay a mamagpatingga iti agdama a dakes a sistema ti bambanag.—Apoc. 7:9, 14.
2. Ania ti napasaran ti sangatauan bayat ti napalabas nga 6,000 a tawen?
2 Bayat ti 6,000 a tawen a pakasaritaan ti tao, nakaad-adun nga ut-ot ken panagsagaba ti imbunga ti panagbukbukod ken panangituray ti tao. Nabayagen nga imbaga ti Biblia: “Ti tao dinominaranna ti tao iti pakadangrananna.” (Ecl. 8:9) Ania ti makitkitatayo ita? Malaksid kadagiti gubat ken iyaalsa, adda dita dagiti mangparigat a problema a kas iti kinapanglaw, sakit, pannakadadael ti aglawlaw, panagbalbaliw ti klima, ken adu pay. Ipakpakdaar dagiti opisial ti gobierno a no ditay balbaliwan ti kababalintayo ken ditay maseknan iti aglawlawtayo, apitentayto dagiti dakes a resulta.
3. Anianto ti ibanag ti Sangaribu a Tawen a Turay?
3 Iti sidong ti panangituray ti Mesianiko nga ari a ni Jesu-Kristo ken dagiti 144,000 a kakaduana, in-inutto nga ikkaten ti Pagarian ti Dios ti amin a pannakadangran ti tao ken ti pagtaenganna, ti planeta a Daga. Ibanagto ti Sangaribu a Tawen a Turay ti makaparagsak a kari ni Jehova a Dios: “Adtoy mangparsuaak iti baro a langlangit ken baro a daga; ket dagiti immun-una a banag saandanto a maipalagip, saandanto met a tumpuar iti puso.” (Isa. 65:17) Ania dagiti nakaskasdaaw a bambanag a mapasamak iti masanguanan? Dagiti padto iti Sao ti Dios tulongannatayo a mangtarus kadagiti nadayag a bambanag a “di makita,” wenno di pay napasamak.—2 Cor. 4:18.
‘MANGBANGONDANTO ITI BALBALAY KEN AGMULADANTO KADAGITI KAUBASAN’
4. Ania ti parikut ti adu ita mainaig iti pagtaengan?
4 Asino koma ti madi a maaddaan iti bukod a balay a natalged a pagtaenganna ken ti pamiliana? Iti agdama, dakkel a parikut ti kinaawan ti pagtaengan. Aglilinnetlet dagiti tattao kadagiti napusek a siudad. Adu ti agnanaed kadagiti iskuater ket arapaap laeng kadakuada ti maaddaan iti bukod a balay.
5, 6. (a) Kasanonto a matungpal ti Isaias 65:21 ken Mikias 4:4? (b) Ania ti aramidentayo tapno masagraptayo dagita a bendision?
5 Iti sidong ti turay ti Pagarian, matungpalton ti tarigagay ti amin a maaddaan iti bukod a pagtaengan, ta impadto ni Isaias: “Pudno unay a mangbangondanto iti balbalay ket agnaedda; ket pudno unay nga agmuladanto kadagiti kaubasan ket kanenda ti bungada.” (Isa. 65:21) Ngem saan laeng a ti kaadda ti bukod a pagtaengan ti namnamaenda. Agpayso nga adu ita dagiti agnanaed iti bukodda a balay, ken addada pay ketdi agnanaed iti mansion. Ngem madanaganda amangan no mapukawda ti pagtaenganda gapu iti pinansial a parikut wenno serken ida dagiti mannanakaw, wenno nakarkaro pay ketdi ti mapasamak. Ngem anian a naan-anay a nagpaiduma ti kasasaad bayat ti panagturay ti Pagarian! Insurat ni propeta Mikias: “Pudno nga agtugawdanto, tunggal maysa iti sirok ti puon ti ubasna ken iti sirok ti kayona a higos, ket awanto ti asinoman a mamagpigerger kadakuada.”—Mik. 4:4.
6 Ania ti aramidentayo tapno masagraptayo dayta a nakaskasdaaw a namnama? Siempre, kasapulantayo amin ti nasayaat a pagtaengan. Ngem imbes nga agreggettayo a maaddaan ita iti ar-arapaapentayo a balay—nalabit nga uray la mailumlomtayon iti utang—saan kadi a nasaysayaat a mangnamnamatayo iti kari ni Jehova? Laglagipentayo ti kinuna ni Jesus maipapan iti bagina: “Dagiti sora addaanda kadagiti rukib ket dagiti tumatayab iti langit addaanda kadagiti pagaponan, ngem ti Anak ti tao awan pangisaadanna iti ulona.” (Luc. 9:58) Kabaelan idi ni Jesus ti mangbangon wenno gumatang iti kasayaatan a balay. Ngem apay a dina inaramid dayta? Nalawag a saanna a kayat a masinga ti panangyun-unana iti Pagarian. Mabalin kadi a tuladentayo ti ulidanna tapno agtalinaed a simple ti matatayo—a di pasinga kadagiti material a bambanag?—Mat. 6:33, 34.
“TI LOBO KEN TI KORDERO AGLANGLANGDANTO”
7. Ania ti imbilin ni Jehova iti tao mainaig kadagiti animal?
7 Idi nagparsua ni Jehova, ti tao ti naudi nga inaramidna, ti kangrunaan a pinarsuana ditoy daga. Imbaga ni Jehova ti espesipiko a panggepna iti Nasigo a Managobrana, ti inauna nga Anakna: “Aramidenta ti tao iti ladawanta, sigun iti langata, ket pagpasakupenda koma dagiti ikan iti baybay ken dagiti agtaytayab a parsua iti langlangit ken dagiti naamo nga animal ken ti intero a daga ken tunggal aggargaraw nga animal nga aggargaraw iti rabaw ti daga.” (Gen. 1:26) Gapuna, naibilin kada Adan ken Eva nga aywanan ken pagpasakupenda dagiti animal. Ket kastanto met ti aramiden ti amin a tattao inton agangay.
8. Ania ti gagangay a kababalin ita dagiti animal?
8 Posible kadi a maiturayanto ti tattao ti amin nga animal ken maadda ti talna iti nagbaetanda? Adu a tattao ti nadungngo kadagiti tarakenda, a kas kadagiti aso ken pusa. Ngem adda ngata met kasta a rikna dagiti atap nga animal? Kuna ti maysa a report: “Natakuatan dagiti sientista a mangpalpaliiw ken mangad-adal kadagiti atap nga animal nga adda emosion ti amin a mamalia.” Siempre, adda dagiti animal a mabuteng wenno lumaban no agpeggad ti biagda, ngem makaipakitada kadi met iti kinadungngo? Ituloy ti report: “Makita ti kasayaatan a galad dagiti mamalia iti panangpadakkelda kadagiti annakda—isu ti nakaskasdaaw nga abilidadda a mangipakita iti kinadungngo.”
9. Anianto ti mapasamak a panagbalbaliw kadagiti animal?
9 Ditay ngarud pakasdaawan no mabasatayo iti Biblia nga agarinto ti talna iti nagbaetan ti tao ken animal. (Basaen ti Isaias 11:6-9; 65:25.) Apay? Laglagipentayo nga idi rimmuar ni Noe ken ti pamiliana iti daong kalpasan ti Layus, imbaga kadakuada ni Jehova: “Ti panagbuteng kadakayo ken ti panagaligaget kadakayo agtultuloyto iti tunggal sibibiag a parsua iti daga.” Agpaay dayta a proteksion iti biag dagiti animal. (Gen. 9:2, 3) Posible kadi a kissayanto ni Jehova dayta a panagbuteng ken panagamak dagiti animal tapno matungpal ti orihinal a bilinna? (Os. 2:18) Anian a nagragsak a panawen ti agur-uray para iti amin a makalasatto nga agbiag ditoy daga!
“PUNASENNANTO TI AMIN A LUA”
10. Ania ti gagangay a makagapu iti panaglua ti tao?
10 Idi nakita ni Solomon ti “amin [a] panangirurumen a maar-aramid iti baba ti init,” insennaayna: “Adtoy! ti lulua dagidiay mairurrurumen, ngem awananda ti manangliwliwa.” (Ecl. 4:1) Kasta met laeng ti kasasaad ita wenno nakarkaro pay ketdi. Adda kadi asinoman kadatayo a saanna pay a napadasan ti naglua gapu iti maysa a naliday a pasamak? Nupay adda dagiti aglua gapu iti rag-o, kaaduanna nga agluatayo gapu iti panagleddaang.
11. Ania a salaysay ti Biblia ti nakatukayan ti riknam?
11 Lagipentayo ti adu a makatukay ken nasaem nga eksena a nabasatayo iti Biblia. Idi natay ni Sara iti edad a 127, “immay ni Abraham tapno dung-awanna ni Sara ken tapno sangitanna.” (Gen. 23:1, 2) Idi nagpakada ni Noemi iti dua a manugangna, ‘impigsada dagiti timekda ket nagsangitda,’ sa idi agangay ‘impigpigsada pay ti nagsangit.’ (Ruth 1:9, 14) Idi naaddaan ni Ari Ezekias iti nakaro a sakit ken dandanin matay, nagkararag iti Dios ken “nangrugi nga agsangit iti napalalo,” ket natukay ti rikna ni Jehova. (2 Ar. 20:1-5) Ken asino ti di matukay ti riknana iti napasamak idi inlibak ni apostol Pedro ni Jesus? Idi nangngeg ni Pedro ti taraok ti kawitan, “rimmuar ket nagsangit a sipapait unay.”—Mat. 26:75.
12. Kasanonto nga iyeg ti turay ti Pagarian ti pudpudno a bang-ar iti sangatauan?
12 Gapu iti adu a nasaem a pasamak, kasapulan unay ti sangatauan ti liwliwa ken bang-ar. Daytanto ti ipaay ti Sangaribu a Tawen a Turay para kadagiti iturayanna: “[Punasento ti Dios] ti amin a lua kadagiti matada, ket awanton ni patay, awanto metten ti panagleddaang wenno panagsangit wenno ut-ot.” (Apoc. 21:4) Makaliwliwa a maammuan a maawanton ti panagleddaang, panagsangit, ken ut-ot. Ngem saan la a dayta, inkari pay ti Dios a maparmekto ti kangrunaan a kabusor ti sangatauan—ti ipapatay. Kasanonto a mapasamak dayta?
“AMIN DAGIDIAY ADDA KADAGITI PAKALAGLAGIPAN A TANEM . . . RUMMUARDA”
13. Sipud nagbasol ni Adan, ania ti epekto ti ipapatay kadagiti tattao?
13 Sipud nagbasol ni Adan, nangrugin nga agturay ti ipapatay kas ari iti sangatauan. Nakaam-amak dayta a kabusor—ti di maliklikan a pagbanagan dagiti managbasol a tattao ken makagapu iti nakaro a ladingit ken leddaang. (Roma 5:12, 14) Kinapudnona, “gapu iti buteng iti ipapatay,” minilion a tattao ti nagbalin nga ‘ad-adipen iti intero a panagbiagda.’—Heb. 2:15.
14. Anianto ti resulta ti pannakapukaw ni patay?
14 Ibaga ti Biblia a dumtengto ti tiempo a ‘mapukaw ni patay, ti maudi a kabusor.’ (1 Cor. 15:26) Adda dua a grupo a magunggonaan iti dayta. Para iti “dakkel a bunggoy” nga agbibiag itan, makalasatdanto ket posible nga agbiagda nga agnanayon iti baro a lubong. Para iti binilion a natayen, posiblento a mapagungarda. Mailadawam kadi ti rag-o ken gagar ti “dakkel a bunggoy” inton abrasaenda dagiti mapagungar? Mailadawantayo dayta no usigentayo ti sumagmamano a salaysay ti Biblia maipapan iti panagungar.—Basaen ti Marcos 5:38-42; Lucas 7:11-17.
15. Ania ti mabalin a reaksionmo no makitam nga agungar ti maysa nga ay-ayatem?
15 Panunotem ti sasao a “saanda a natngelan ti riknada buyogen ti dakkel a panagsiddaaw” ken “rinugianda nga idayaw ti Dios.” Nalabit kasta met koma ti nariknam no naimatangam dagita a pasamak. Sigurado a kasta unay ti rag-o ken panagamangatayo inton makitatayo a sibibiag manen dagiti ay-ayatentayo a pimmusay. Kinuna ni Jesus: “Um-umayen ti oras nga amin dagidiay adda kadagiti pakalaglagipan a tanem mangngegdanto ti timekna ket rummuarda.” (Juan 5:28, 29) Awan pay ti naimatangantayo a kasta a pasamak; isu a sigurado a maysanto dayta kadagiti makapasiddaaw a ‘banag a di pay nakita.’
“TI DIOS AGBALINTO NGA AMIN A BAMBANAG ITI TUNGGAL MAYSA”
16. (a) Apay a sigagagar koma nga isarsaritatayo dagiti bendision iti masanguanan? (b) Ania ti kinuna ni Pablo idi pinaregtana dagiti Kristiano idiay Corinto?
16 Wen, addanto nakaskasdaaw a masakbayan dagidiay agmatalek ken Jehova kadagitoy napeggad a tiempo! No pampanunotentayo dagiti agkakaimbag a bendision iti masanguanan, matulongantayo a mangipamaysa iti atensiontayo iti napatpateg a bambanag ken ditay maisiasi kadagiti pangallukoy ti agdama a sistema ti bambanag. (Luc. 21:34; 1 Tim. 6:17-19) Sigagagar koma a pagsasaritaantayo ti nakaskasdaaw a namnamatayo bayat ti panagdaydayaw ti pamiliatayo ken no kaduatayo dagiti iyad-adalantayo iti Biblia ken dagiti interesado. Daytoy ti mamagtalinaed a napaypayso ti namnamatayo. Kasta ti inaramid ni apostol Pablo idi pinaregtana dagiti padana a Kristiano. Arigna impanna ida iti arinunos ti Sangaribu a Tawen a Turay ni Kristo. Padasem a panunoten ti naan-anay a kaipapanan ti sasao ni Pablo a masarakan iti 1 Corinto 15:24, 25, 28.—Basaen.
17, 18. (a) Iti ania a pamay-an a ni Jehova ti “amin a bambanag iti tunggal maysa” idi nangrugi ti pakasaritaan ti tao? (b) Anianto ti aramiden ni Jesus tapno maisubli ti tunos ken panagkaykaysa?
17 Awanen ti nasaysayaat pay a pangdeskribir iti nadayag a masakbayan no di ti sasao a “ti Dios agbalinto nga amin a bambanag iti tunggal maysa.” Ania ti kaipapanan dayta? Panunotem ti tiempo idi perpekto pay laeng da Adan ken Eva idiay Eden ken pasetda pay laeng ti natalna ken nagkaykaysa a pamilia ni Jehova iti intero nga uniberso. Ni Jehova, a Soberano iti Uniberso, iturturayanna idi ti amin a parsuana, anghel ken tao. Mabalinda ti direkta a makisarita ken agdayaw kenkuana ken masagrapda ti bendisionna. Isu idi ti “amin a bambanag iti tunggal maysa.”
18 Nasinga dayta a panagkaykaysa idi nagsukir ti tao ken Jehova gapu iti impluensia ni Satanas. Ngem sipud idi 1914, rugrugianen ti Mesianiko a Pagarian nga isubli daydi a tunos ken panagkaykaysa. (Efe. 1:9, 10) Bayat ti Sangaribu a Tawen a Turay, pumudnonto ti nakaskasdaaw a bambanag a “di makita” iti agdama. Anianto ti mapasamak inton agpatingga ti Milenio a Turay ni Kristo? Nupay naited ken Jesus ti “isuamin nga autoridad . . . idiay langit ken ditoy daga,” saan nga ambisioso. Awan ti gandatna a mangagaw iti saad ni Jehova. Isu a sipapakumbabanto nga “iyawatna ti pagarian iti Dios ken Amana.” Usarenna ti nagpaiduma a saad ken autoridadna agpaay iti “dayag ti Dios.”—Mat. 28:18; Fil. 2:9-11.
19, 20. (a) Kasano a maipakita ti amin nga iturayan ti Pagarian a bigbigbigenda ti panangituray ni Jehova? (b) Ania a naindaklan a namnama ti matungpalto?
19 Iti dayta a gundaway, napagbalinton a perpekto dagiti iturayan ti Pagarian ditoy daga. Surotendanto ti ulidan ni Jesus ket sipapakumbaba ken situtulok a bigbigenda ti kalintegan ni Jehova a mangituray iti uniberso. Maikkandanto iti gundaway a mangpaneknek no tarigagayanda nga aramiden dayta babaen ti panagballigida iti maudi a pannubok. (Apoc. 20:7-10) Kalpasanna, mapukawton iti agnanayon ti amin a rebelde—tao man ken espiritu. Sigurado a nakaragragsakto dayta a tiempo! Siraragsakto ti intero a pamilia ni Jehova a mangidaydayaw kenkuana, ket isunton ti “amin a bambanag iti tunggal maysa.”—Basaen ti Salmo 99:1-3.
20 Matignayka kadi a mangipamaysa iti pagayatan ti Dios gapu iti nagsasayaat a bambanag nga aramidento ti Pagarian? Ikagkagumaam kadi a liklikan ti silo ti palso a namnama ken bang-ar nga ididiaya ti lubong ni Satanas? Patpatibkerem kadi ti determinasionmo a mangsuporta ken mangitandudo iti panangituray ni Jehova? Sapay koma ta paneknekan dagiti tignaymo a kayatmo nga aramiden dayta iti agnanayon. No kasta, pribilehiom a sagrapen ti talna ken kinatalged iti sangaribu a tawen—ken iti agnanayon!


text:
Naan-anay a Magunggonaan iti Panagbasa iti Biblia
“Pudno a pagragsakak ti linteg ti Dios.”—ROMA 7:22.
1-3. Ania dagiti gunggona iti panangbasa iti Biblia ken panangyaplikar kadagiti pannursuro a linaonna?
“BINIGAT nga agyamanak ken Jehova gapu ta tultulongannak a mangtarus iti Biblia.” Dayta ti komento ti maysa a baket a Kristiano a nakabasan iti Biblia iti nasurok nga 40 a daras, ken agtultuloy pay laeng agingga ita. Insurat met ti ub-ubing a kabsat a babai a gapu iti panagbasbasana iti Biblia, nagbalin a napaypayso kenkuana ni Jehova ken nasingsinged iti nailangitan nga Amatayo. Kinunana, “Ita pay la a mariknak ti kastoy a ragsak!”
2 Imparegta ni apostol Pedro a “patanoren[tayo] ti panagtarigagay iti awan lalaokna a gatas a kukua ti sao.” (1 Ped. 2:2) No penkentayo dayta a tarigagay babaen ti panangadal ken panangyaplikartayo kadagiti pannursuro ti Biblia, maaddaantayo iti nadalus a konsiensia ken makagunggona a biag. Maaddaantayo iti nasayaat a gagayyem a mangay-ayat ken agserserbi iti pudno a Dios. Amin dagitoy ti panggapuantayo nga ‘agragsak iti linteg ti Dios.’ (Roma 7:22) Ngem ad-adu pay ti magunggona iti dayta. Ania ti sumagmamano kadagita?
3 No ad-adu ti masursurom maipapan ken Jehova ken iti Anakna, ad-adda met a dumakkel ti panagayatmo kadakuada ken iti padam a tao. Maadalmo met iti Biblia no kasano nga isalakan ti Dios dagiti natulnog a tattao iti daytoy agngangabiten a lubong. Iti ministeriom, adda naimbag a damag a mabalinmo nga iranud kadagiti tattao. Bendisionannaka ni Jehova bayat nga isursurom iti sabsabali ti maipapan kadagiti naammuam iti panagbasam iti Sao ti Dios.
AGBASA KEN AGMENNAMENNA
4. Ania ti kayat a sawen ti panangbasa iti Biblia iti “nababa a timek”?
4 Saan a kayat ni Jehova nga agap-apura dagiti adipenna a mangbasa iti Saona. Imbilinna ken Josue: “Daytoy a libro ti linteg saan koma a sumina iti ngiwatmo, ket masapul nga iti nababa a timek agbasaka iti dayta iti aldaw ken rabii.” (Jos. 1:8; Sal. 1:2) Kayatna kadi a sawen a masapul a basaem iti nababa a timek ti amin a sasao manipud Genesis agingga’t Apocalipsis? Saan. Kaipapananna nga agbasaka iti nainayad tapno makapagmennamennaka. No basaem ti Biblia iti “nababa a timek,” masiputam dagiti punto a napateg ken makapabileg kenka iti dayta a gundaway. No madanonmo dagita a paset, bersikulo, wenno salaysay, ibambannayatmo a basaen, a nalabit iyebkasmo pay ketdi. Makitamto a dumanon iti pusom ti kababagas ti basbasaem. Apay a napateg daytoy? Gapu ta no maawatam ti anag ti balakad ti Dios, ad-adda a matignayka a mangyaplikar iti dayta.
5-7. Ilawlawagmo no kasano a ti panagbasa iti Biblia iti nababa a timek matulongannaka nga (a) agtalinaed a nadalus iti moral; (b) agbalin a naanus ken naasi iti sabsabali; (c) agtalek ken Jehova uray kadagiti narigat a kasasaad.
5 Makatulong no basaem iti nababa a timek dagiti libro ti Biblia a saan a pamiliar kenka. Usigem dagitoy tallo a kasasaad. Umuna, ti iskediul ti panagbasa ti maysa nga agtutubo a lalaki ket addan iti padto ni Oseas. Iti kapitulo 4, nagsardeng biit kalpasan a binasana iti nababa a timek ti bersikulo 11 agingga’t 13. (Basaen ti Oseas 4:11-13.) Apay? Naginteresanna dagita a bersikulo ta sulsulisogen dagiti kaeskuelaanna nga agaramid iti immoralidad. Inut-utobna dagita ket napanunotna: ‘Makitkita ni Jehova dagiti dakes nga ar-aramiden dagiti tattao uray no awan ti sabali a makakitkita. Diak kayat a masaktan ti riknana.’ Inkeddeng daytoy a kabsat nga agtalinaed a nadalus iti moral iti imatang ti Dios.
6 Maikadua, basbasaen ti maysa a kabsat a babai ti padto ni Joel ket nadanonna ti kapitulo 2, bersikulo 13. (Basaen ti Joel 2:13.) Bayat a basbasaenna dayta iti nababa a timek, inut-utobna no kasano a matuladna ni Jehova, a “managparabur ken naasi, nabannayat nga agunget ken naruay iti naayat a kinamanangngaasi.” Inkeddengna nga isardengnan ti makainsulto ken nagubsang a panagsasaona kas iti ar-aramidenna no dadduma ken lakayna ken iti sabsabali.
7 Maikatlo, ipapanmo nga adda Kristiano nga ama a naawanan iti trabaho ket madandanagan no kasano a maipaayna ti kasapulan ni baketna ken dagiti annakda. Binasana iti nababa a timek ti Nahum 1:7, nga agkuna a “siaammo [ni Jehova] kadagidiay agkamkamang kenkuana” ken salaknibanna ida kas “maysa a salindeg iti aldaw ti rigat.” Naliwliwa iti nabasana. Nariknana nga ay-aywanan ida ni Jehova ket saan unayen a madanagan. Idi kuan, binasana met ti bersikulo 15 iti nababa a timek. (Basaen ti Nahum 1:15.) Nabigbig daytoy a kabsat a babaen ti panangikasabana iti naimbag a damag iti laksid dagiti narigat a kasasaad, ibilbilangna ni Jehova kas salindegna. Bayat nga agsapsapul iti trabaho, natignay met a mangsuporta iti panangasaba iti tengnga ti lawas.
8. Mangibagaka iti maysa a naespirituan a saniata a nasarakam iti panagbasam iti Biblia.
8 Dagiti napateg a punto a nadakamat ket manipud kadagiti libro ti Biblia nga ipagarup ti dadduma a narigat a matarusan. Bayat nga us-usigem ken ad-adalem ti libro nga Oseas, Joel, ken Nahum, nasayaat no basaem iti nababa a timek ti dadduma pay a bersikulo dagita. Panunotem ti kaadu ti magun-odmo a sirib ken liwliwa kadagita a sinurat dagiti propeta! Kasta met laeng ti maaramidan kenka ti dadduma pay a paset ti Biblia. Mayarig ti Sao ti Dios iti pagminasan nga aduan iti diamante. Bayat a basbasaem ti intero a Biblia, ikagumaam a biroken dagiti arig saniata a panangiwanwan ken pammaregta ti Dios.
IKAGUMAAM A TARUSAN TI BASBASAEM
9. Kasanotayo a mapauneg ti pannakaawattayo iti pagayatan ti Dios?
9 Nupay napateg ti inaldaw a panagbasa iti Biblia, siguraduem met a maawatam ti basbasaem. Nasayaat no agsukisokka kadagiti publikasion ti organisasion ni Jehova tapno maammuam ti maipapan iti tattao, luglugar, ken paspasamak a basbasaem. No kayatmo nga ammuen no kasano nga agaplikar kenka ti maysa a punto iti Biblia, agpatulongka iti maysa a panglakayen wenno iti sabali pay a nataengan a Kristiano. Tapno maammuantayo no apay a nasken a paunegentayo ti pannakaawattayo, usigentayo ti ulidan ti maysa a Kristiano idi umuna a siglo—ni Apolos.
10, 11. (a) Kasano a natulongan ni Apolos a rumang-ay kas ministro iti naimbag a damag? (b) Ania ti maadaltayo iti salaysay maipapan ken Apolos? (Kitaen ti kahon a “Maitunos Kadi ti Isursurom iti Kabaruan a Lawag?”)
10 Ni Apolos ket maysa a Judio a Kristiano a “nalaing iti Kasuratan” ken “nasged iti espiritu.” Kastoy ti kuna ti libro ti Aramid: “Insasao ken insursurona a siuumiso ti bambanag maipapan ken Jesus, ngem ti laeng pammautisar ni Juan ti ammona.” Saan nga ammo ni Apolos a saanen a maitunos iti kabaruan a lawag ti isursurona maipapan iti bautismo. Idi nangngegan dagiti Kristiano nga agassawa a da Priscila ken Aquila ti panangisuro ni Apolos idiay Efeso, inlawlawagda kenkuana ti ‘umiso maipapan iti dalan ti Dios.’ (Ara. 18:24-26) Kasano a nagunggonaan ni Apolos?
11 Kalpasan ti panangasaba ni Apolos idiay Efeso, napan met idiay Acaya. “Idi nakagteng sadiay, tinulonganna iti kasta unay dagidiay namati maigapu iti di kaikarian a kinamanangngaasi ti Dios; ta buyogen ti kinanasged naan-anay a pinaneknekanna iti publiko a dagiti Judio saanda nga umiso, bayat nga imparangarangna babaen kadagiti Kasuratan a ni Jesus isu daydi Kristo.” (Ara. 18:27, 28) Siuumiso idin a mailawlawag ni Apolos ti kaipapanan ti Nakristianuan a bautismo. Gapu ta nalawlawagen ti pannakaawatna, dakkel ti naitulongna kadagiti kabbaro a rumang-ay iti kinapudno. Ania ti maadaltayo iti daytoy? Kas ken Apolos, ikagumaantayo koma a tarusan ti mabasbasatayo iti Biblia. Ngem no adda isingasing ti maysa nga eksperiensiado a kapammatiantayo a mangpasayaat iti panangisurotayo, sipapakumbaba ken siyayaman koma nga awatentayo dayta.
USAREM TI NASURSUROM A PANGTULONG ITI SABSABALI
12, 13. Iladawam no kasano a makatulong iti irarang-ay dagiti mayad-adalan iti Biblia ti nataktika a panangusar iti Kasuratan.
12 Kas kada Priscila, Aquila, ken Apolos, makatulongtayo met iti sabsabali. Ania ti mariknam no natulongam ti maysa nga interesado nga agbalbaliw ken rumang-ay iti kinapudno? Wenno kas panglakayen, ania ti mariknam no agyaman kenka ti maysa a kabsat gapu ta nakatulong kenkuana ti Nainkasuratan a balakadmo? Pudno a mangyeg iti rag-o ti panangaramat iti Sao ti Dios tapno tulongan ti sabsabali a mangpasayaat iti biagda. * Kasano a maaramidam dayta?
13 Idi kaaldawan ni Elias, saan a maikeddeng ti adu nga Israelita no ania ti annurotenda—ti pudno a panagdayaw wenno ti palso a panagdayaw. Ti imbalakad ni Elias ket makatulong iti di rumangrang-ay a mayad-adalan iti Biblia. (Basaen ti 1 Ar-ari 18:21.) Usigem ti sabali pay a kasasaad: No ti maysa nga interesado ket maamak iti reaksion dagiti gagayyem wenno kapamiliana, pabilgem ti determinasionna nga agdayaw ken Jehova babaen ti panangaramatmo iti Isaias 51:12, 13.—Basaen.
14. Ania ti makatulong kenka a manglagip kadagiti teksto ti Biblia a kasapulam iti panangtulongmo iti sabsabali?
14 Nabatad a makaparegta, makailinteg, wenno makapabileg ti adu a linaon ti Biblia. Ngem nalabit maisaludsodmo, ‘Ania ti aramidek tapno nalakak a malagip ti kasapulak a kasuratan?’ Basaem ti Biblia ken inaldaw a mennamennaem ti pampanunot ti Dios. Iti kasta, maipempen iti panunotmo dagiti teksto a mabalin nga ipalagip ti espiritu ni Jehova no kasapulam.—Mar. 13:11; basaen ti Juan 14:26. *
15. Ania ti makatulong kenka tapno naan-anay a matarusam ti Sao ti Dios?
15 Kas ken Ari Solomon, ikararagmo ken Jehova nga ipaayannaka iti sirib tapno maitungpalmo dagiti nateokratikuan nga annongem. (2 Cron. 1:7-10) Kas kadagiti propeta idi ugma, ‘sigaganetget nga agsukimatka ken siaannad nga agsirarakka’ iti Sao ti Dios tapno maammuam ti umiso a pannakaammo ken Jehova ken iti pagayatanna. (1 Ped. 1:10-12) Pinaregta ni apostol Pablo ni Timoteo nga adalenna ti ‘sasao ti pammati ken ti nasayaat a sursuro.’ (1 Tim. 4:6) No kasta ti aramidem, matulongamto ti sabsabali a rumang-ay iti naespirituan ken bumileg pay ti pammatim.
MAYSA A PROTEKSION TI PANAGBASA ITI SAO TI DIOS
16. (a) Kasano a nagunggonaan dagiti taga-Berea iti ‘naannad a panagsukimatda iti Kasuratan iti inaldaw’? (b) Apay a nakapatpateg ita kadatayo ti inaldaw a panagbasa iti Biblia?
16 Nakairuaman dagiti Judio iti siudad ti Berea idiay Macedonia a ‘siaannad a sukimaten ti Kasuratan iti inaldaw.’ Idi inkasaba kadakuada ni Pablo ti naimbag a damag, indiligda ti imbagana iti nagun-odandan a pannakaammo iti Kasuratan. Ania ti nagbanaganna? Adu ti nakombinsir a kinapudno ti isursurona, ket “nagbalin[da] a manamati.” (Ara. 17:10-12) Ipakita daytoy a bumileg ti pammatim ken Jehova no inaldaw a basaem ti Biblia. Kasapulantayo ti kasta a pammati, “ti sigurado a panangsegsegga iti bambanag nga in-inanamaen,” tapno makalasattayo nga agturong iti baro a lubong ti Dios.—Heb. 11:1.
17, 18. (a) Kasano a ti nabileg a pammati ken ayat masalaknibanda ti piguratibo a puso ti maysa a Kristiano? (b) Kasano a masalaknibannatayo ti namnama?
17 Kinuna ni Pablo: “No maipapan kadatayo a kukua ti aldaw, agtalinaedtay koma a sipupuot ket ikapettayo ti kabal ti barukong nga isu ti pammati ken ayat ket ti namnama ti pannakaisalakan kas kabal ti ulo.” (1 Tes. 5:8) Masapul a masalakniban ti puso ti maysa a soldado manipud iti kabusor. Umasping iti dayta, masapul a masalakniban ti piguratibo a puso ti maysa a Kristiano manipud iti basol. Ania ti resultana no nabileg ti pammati dayta a Kristiano ken ay-ayatenna ti Dios ken ti padana a tao? Arigna ikapkapetna ti kalagdaan a naespirituan a kabal iti barukongna. Iti kasta, maliklikanna ti agaramid iti banag a saan nga anamongan ti Dios.
18 Dinakamat met ni Pablo ti kabal ti ulo, “ti namnama ti pannakaisalakan.” Idi tiempo ti Biblia, agpegpeggad ti biag ti soldado nga awanan iti kabal ti ulo. Ngem no nalagda ti kabal ti ulona, maliklikanna ti nakaro a pannakadangran ti ulona. No adalentayo ti Sao ti Dios, bumileg ti namnamatayo iti pannakabalinna a mangisalakan. Tumulong kadatayo ti nabileg a namnama tapno masarangettayo dagiti apostata ken dagiti arig gangrena nga “ubbaw a panagsasao[da].” (2 Tim. 2:16-19) Dayta met ti mangpabileg iti determinasiontayo a mangliklik iti dakes nga ar-aramid a kondenaren ni Jehova.
KASAPULAN ITI PANNAKAISALAKAN
19, 20. Apay a nasken a tagipatgentayo ti Sao ti Dios, ken kasano a maipakitatayo ti panagyamantayo iti dayta? (Kitaen ti kahon a “Talaga nga Ipapaay ni Jehova ti Mismo a Kasapulak.”)
19 Bayat nga umas-asideg ti panungpalan daytoy a lubong, ad-adda a kasapulantay ti agpannuray iti Sao ni Jehova. Dagiti linaonna a balakad matulongannatayo a mangisardeng kadagiti dakes a kababalin ken mangparmek kadagiti dakes a panagem. Paregtaen ken liwliwaennatayo dayta a mangibtur iti aniaman a suot nga ipaay ni Satanas ken ti lubongna. Iti panangiwanwan ni Jehova babaen ti Saona, makapagtalinaedtayo iti dalan nga agturong iti biag.
20 Laglagipentayo a pagayatan ti Dios a “maisalakan koma dagiti amin a kita ti tattao.” Karaman kadagita dagiti adipen ni Jehova ken dagidiay dumngeg iti naimbag a damag ken agpayadal iti Biblia. Ngem masapul a gumun-od iti “umiso a pannakaammo iti kinapudno” ti amin a mayat a maisalakan. (1 Tim. 2:4) Nasken ngarud a basaentayo ti Biblia ken iyaplikartayo dagiti naipaltiing nga instruksion a linaonna. Wen, no inaldaw a basaentayo dayta, ipakpakitatayo a tagtagipatgentayo ti kinapudno a linaon ti Sao ni Jehova.—Juan 17:17.
^ par. 12 Siempre, saantayo nga usaren ti balakad ti Biblia a mangpilit wenno mangkondenar iti sabsabali. Naanus ken naasitayo koma iti iyad-adalantayo iti Biblia, no kasano a kasta met kadatayo ni Jehova.—Sal. 103:8.
^ par. 14 Ania ti aramidem no dagiti laeng kangrunaan a sasao ti malagipmo imbes a ti libro, kapitulo, ken bersikulo? Mabalin a makatulong kenka ti indise iti likud ti Biblia, ti Watchtower Library, wenno ti konkordansia ti New World Translation.


text:
Anton Chekhov
Ni Anton Pavlovich Chekhov (Ruso: AHTóH ПáBлoBич ЧéxoB, panangibalikas [ɐnˈton ˈpavləvʲɪtɕ ˈtɕexəf]; 29 Enero 1860[1] – 15 Hulio 1904)[2] ket maysa idi a Ruso a mangngagas, dramatista ken mannurat a naipanpanunotan a maysa kadagiti kalatakan a mannurat kadagiti ababa a sarita iti pakasaritaan.[3] Ti karerna a kas maysa a dramatista ket nakapataud kadagiti uppat a klasiko ken dagiti kasayaatan nga ababa a saritana ket natengtengngel iti nangato a regget babaen dagiti mannurat ken dagiti kritiko.[4][5] Ni Chekhov ket nagsansanay a kas maysa a doktor iti kadagupan ti literio a karerna: "Ti Medisina ket isu ti kalintegan nga asawak", nga inbagana idi, "ken ti literatura ket isu ti kamalalak."[6]
Ni Chekhov ket linikudanna ti teatro kalpasan ti didigra a panakaawat ti Ti Agila ti Taaw idi 1896, ngem daytoy a pabuya ket napaungar manen a napasayaat idi 1898 babaen ti Teatro ti Moscow nga Arte ni Constantin Stanislavski, a nangisaruno pay a nangipataud ti Uliteg Vanya ni Chekhov ken nangipanguna kadagiti dua a naudi a pabuyana, Tallo nga Akkakabsat a Babbai ken ti Ti Seresa a Minuyongan. Dagitoy uppat nga obra ket nagipresenta ti karit kadagiti nagtigtignay a grupo[7] ken dagiti pay nagbuybuya, gaputa iti sukat ti naitaripnong nga aksion ni Chekhov ket nagitited ti maysa a "teatro a kasasaad ti rikna" ken ti maysa a "nailenned a biag iti testo."[8]
Ni Chekhov idi immmun-una ket nagsursurat laeng kadagiti sarita tapno makabiruk ti kuarta, negm idi dimakdakkel ti ti artistiko nga ambisionna, isu ket nagar-aramid kadagiti pomal a panagpabaro a nakaimpluensia ti ebolusion ti moderno nga ababa a sarita.[9] Ti kinasigudna a binuklan ti nasapa a panag-usar iti pamay-an ti ayus ti kaadda ti rikna, a naudi nga inampon babaen ni James Joyce ken dagiti sabali pay a modernista, a naitiptipon ti panaglikud ti moral a kinapatingga ti estruktura ti tradisional a sarita.[10] Isu ket saan a nagpakpakawan para kadagiti karikutan a naibagbaga kadagiti agbasbasa, a nagipappapilit a ti papael ti artista ket ti agsaludsod, a saan a ti agsungbat kaniada .[11]
Dagiti linaon
Biograpia[urnosen | urnosen ti taudan]
Kinaubing[urnosen | urnosen ti taudan]
Ni Anton Chekhov ket naipasngay idi 29 Enero 1860, ti maikatlo kadagiti nabiag nga nnak, idiay Taganrog, ti pangsangladan idiay Baybay Azov iidiay akin-abagatan a Ruso. Ti amana, a ni Pavel Yegorovich Chekhov, ti anak a lalaki ti dati nga adipen, a nagpatpataryan ti tiendaan ti makmakan. Ti maysa adirektor ti koro, ken deboto nga Ortodokso a Kristiano, ken pisikal a managranggas nga ama, ni Pavel Chekhov ket nakitkita idi babaen dagiti adu a historiador a kas ti modelo ti anakna a lalaki kadagiti adu nga panangiladawan ti kina-ipokrita.[12] Ti ina ni Chekhov, a ni Yevgeniya, ket nalaing a nga mangisarita a nangliwliwa kadagiti ubbing iti banbanig a sarita manipud kadagiti kimmaduaan a panagbanbanniagana iti amana a nagtagtagilako ti tela iti amin a paset ti Rusia.[13][14] "Dagiti talentomi ket naalami manipud ti amami," a linaglagip ni Chekhov, "ngem ti kararuami ket nanipud ti inami."[15] Iti kinalakay, ni Chekhov ket dinillawna ti kabsatna a lalaki a niAlexander ti panagtratona ti asawa ken annakna babaen ti panangipalplagip kaniana ti kadawel ni Pavel:
Damagekman kenka a ti a depotismo idi ken ti panagul-ulbod ti nangdadel ti kina-agtutubo ti inam. Ti depotismo ken ti panagul-ulbod ket nangputed unay ti kinaubingtayo ken makasaksakit ken nakabutbuteng ti mangpanunot daytoy. Laglagipem ti buteng ken gura a nariknatayo kadagiti panawen idi niAma ket nagal-alipunget iti pangrabii idi kaadu unay ti asin iti sopas ken tinawtawaganna tini Ina ti maysa a mauyong.[16][17]
Ni Chekhov napan ti maysa nga para iti ubbing a Griego a lallaki, a sinarunuan babaen ti Taganrog a gimnasio, nga itan ket nanagananen ti Gimnasio Chekhov, nga idiay ti naggigiananna iti maysa a tawen idi isuna ket agedad ti limapulo ket lima gapu ti pannkapaayna iti eksaminasion iti Griego.[18] Isuna ket nagkankanta iti monestario ti Griego nga Ortodokso idiay Taganrog ken iti koro ti amana. Iti maysa asurat idi 1892, isuna ket nagusar ti balikas nga "agsagsagaba" tapno mangipalawag ti kinaubingna ket nangilaglagip:
Idi siak ken ti kakabsatko a lallaki ket agtaktakder iti tengnga ti simbaan ken agkankantakami a tallo iti "Ti koma kararagko ket maipangato", wenno "Ti Boses ni Arkanghel", kadagiti amin ket kumitkita kaniami a nagrikrikna ken inap-apalanda dagiti nagannak kaniami, ngem dakami iti dayta a darikmat ket nakarikriknakami a kas dagiti bassit a balud.[19]
Dagiti nagibasaran[urnosen | urnosen ti taudan]
- ^ Daan nga estilo a petsa 17 Enero.
- ^ Daan nga estilo a petsa 2 Hulio.
- ^ "Ruso a literatura; Anton Chekhov". Encyclopædia Britannica. Naala idi 14 Hunio 2008.
- ^ "Ti Kalatan a mannurat ti ababa a sarita a nagbaiag ti aniaman a panawen." Raymond Carver (iti panagiyuna ni Rosamund Bartlett= ti Maipanggep ti Ayat ken Daddauma pay a Sarsarita', XX); "Mabalin nga isu. ti kasayaatan nga ababa asarita ti aniaman a panawen." Ti a Chekhov Leksikon, babaen ni William Boyd, The Guardian, 3 Hulio 2004. Naala idi 16 Pebrero 2007.
- ^ "Sarsarita… a dagitoy ti kangatuan a nagunodan iti prosa a salaysay." Babassit a Vodka, agtigtigab ken nakaungunget a puspusa, repaso ni George Steiner ti Ti Di Nadukatalan a Chekhov, iti The Observer, 13 Mayo 2001. Naala idi 16 Pebrero 2007.
- ^ Surat kenni Alexei Suvorin, 11 Septiembre 1888. Sursurat ni Anton Chekhov.
- ^ "Dagiti aktor ket kalkalayakatenda ni Chekhov a kasla bantay, a nasingdanda, a nakibinningay ti gloria no makapanda ti tuktok". Ni aktor Ian McKellen, a nangisasao idiay Miles, 9.
- ^ "Ni Chekhov ket nagdemdemanda ti teatro a kasasaad ti rikna." Ni Vsevolod Meyerhold, a nagisao idiay Allen, 13; "Ti nabakbaknang a nailenned a biag iti testo ket kapadpada ti adadu a kasayaat ti drama ti realismo, ti maysa nga agdepdepende kadagiti basbassit a panagibpabuya ti ruar." Styan, 84.
- ^ "Ni Chekhov ket nakunkuna nga isu ti ama ti moderno nga ababa a sarita". Malcolm, 87; "Isu ket nangiyeg kadagiti kabarbaro iti literatura." Ni James Joyce, iti Arthur Power, Panakisinnarita kenni James Joyce, Usborne Publishing Ltd, 1974, ISBN 978-0-86000-006-8, 57; "Ti panangabut ni Tchehov iti klasiko a tradision ket naisangsangayan a pasamak iti moderno a literatura", ni John Middleton Murry, iti Athenaeum, 8 Abril 1922, a naidakamat iti pangyuna ti Maipanggep ti Ayata ni Bartlett, XX.
- ^ "daytoy a panagusar ti ayus ti kaadda ti rikna ket, kadagiti kinaudi a tawtawen, ket nagbalin a batayan ti panagpabaro a luganan ti entablado ni Chekhov; ti pay panagpabarona ti piksion." Wood, 81; "Ti artista ket nasken nga isu ket saan a hustigado kadagiti bukodna a karakter ken dagiti panakisinsinnaritada, ngem saksi laeng nga awan paniriganna." Surat kenni Suvorin, 30 Mayo 1888; Iti panagsungbat ti saan a panagkayat nga insuratna a maipanggep kadagiti agtaktakaw ti kabalio (The Horse-Stealers. Naala idi 16 Pebrero 2007) a saan a nagpabpabasol kaniada, ni Chekhov ket nangibagbaga a dagiti agbasbasa ket inayonda koma ti bagbagida kadagiti awan a kabukbukodan nga elemento ti sarita. Surat kenni Suvorin, 1 Abril 1890. Sursurat kenni Anton Chekhov.
- ^ "Hustoka a nagidemanda a ti maysa nga artista ket nasken a mangala ti nasirib a panagkukua ti obrana, ngem naiyallilawmo ti dua a banag: ti panasolbar ti problema ken ti husto a panagibagbaga ti problema. Ti laeng maikadua ti nasken para iti artista." Surat kenni Suvorin, 27 Oktubre 1888. Sursurat kenni Anton Chekhov.
- ^ Wood, 78.
- ^ Payne, XVII.
- ^ Simmons, 18.
- ^ Manipud ti biograpiko a nailadladawan, a naampon manipud ti maysa apanagilaglagipan ti kabsata lalaki ni Chekhov a ni Mihail, a mangiyuna ti pannangipatarus ni Constance Garnett kadagiti surat ni Chekhov, 1920.
- ^ Sura para iti kabsatna a ni Alexander, 2 Enero 1889, iti Malcolm, p. 102.
- ^ Ti sabali pay a pakakitaan ti kinaubing ni Chekhov ket iti maysa a surat iti agipabpablaak ken gayyemna a ni Alexei Suvorin: "Manipud idi ubingak namatmatiak iti rang-ay, ken saanko a namatmati ti daytoy gaputa ti paggiddiatan a baetan ti panawen idi siak ket naimokomok ken idi nagsardenda a nagmokomok kaniak ket nakaap-aprang." Surat kenni Suvorin, 27 Marso 1894. Dagiti surat ni Anton Chekhov.
- ^ Bartlett, 4–5.
- ^ Surat kenni I.L. Shcheglov, 9 Marso 1892. Dagiti surat ni Anton Chekhov.
Dagiti silpo ti ruar[urnosen | urnosen ti taudan]
Midia a mainaig kenni Anton Chekhov iti Wikimedia Commons
Dagiti inadaw a sasao a mainaig kenni Anton Chekhov iti Wikiquote (Ingles)
Dagiti obra a mainaig kenni Anton Chekhov iti Wikisource (Ingles)


text:
Republika ti Irlanda
Ti Irlanda[8] (/ˈaɪərlənd/ wenno /ˈɑrlənd/; Irlandes: Éire, panangibalikas [ˈeːɾʲə] ( denggen)), ilawlawag a kas ti Republika ti Irlanda (Irlandes: Poblacht na hÉireann),[9] ket maysa a naturay nga estado idiay Europa a nakasakup ti agarup a makalima iti isla iti addaan ti isu met laeng a nagan. Ti kapitolio na daytoy ket ti Dublin. Ti populasion ti estado ket 4.58 riwriw idi 2011. Daytoy ket maysa a batay-linteg a republika a tinurayan ti maysa a parlamentario a demokrasia, nga addaan ti nabutosan a presidente nga agserserbi a kas ti daulo iti estado. Kameng daytoy iti Kappon ti Europa. Ti Irlanda ket maysa a naparang-ay a pagilian nga addan ti maikapito a kangtuan a Pagsurotan ti Panagrangrang-ay ti Nagtagitaoan.[10] Daytoy a pagilian ket nangato a nairanggo para iti nawaya a pagladditan, nawaya nga ekonomia ken demokrasia ken nawaya a politika. Ti Irlanda ket kameng pay ti Konseho ti Europa, tie Organisasion para itir Ekonomia Pagtitinnulongan ken Panagrangrang-ay, ti Organisasion ti Komersio ti Lubong ken ti Nagkaykaysa a Pagpagilian.
Paammo[urnosen | urnosen ti taudan]
- ^ Sakbay idi 2002, ti Irlanda ket agus-usar ti punt (libra ti Irlandes) nga isu daytoy ti kuarta a maus-usar. Ti euro ket immuna a maus-usar idi 1999.
Dagiti nagibasaran[urnosen | urnosen ti taudan]
- ^ "Tignay dagiti Opisia a Pagsasao 2003". Opisina iti Abogado Heneral. Naala idi 18 Pebrero 2012.
- ^ "Ireland". CIA World Factbook. Central Intelligence Agency. Naala idi 28 Agosto 2011.
- ^ "CSO 2006 a Senso – Volume 5 – Etniko wenno Kultural a Likud a lugar (a mairaman dagiti Irlandes nga agbanbaniaga a komunidad)" (PDF). 2006. Naala idi 9 Hulio 2009.
- ^ a b c d "Ireland". Internasional a Pundo ti Panguartaan. Naala idi 29 Abril 2011.
- ^ "Gini coefficient of equivalised disposable income (source: SILC)". Eurostat Data Explorer. Naala idi 13 Agosto 2013.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ John Coakley (20 Agosto 2009). Ti Politika idiay Republika ti Irlanda. Taylor & Francis. p. 76. ISBN 9780415476720. Naala idi 2 Mayo 2011.
- ^ Gobierno ti Irlanda (1937). "Artikulo 4". Batay-linteg iti Irlanda. Dublin: Opisina ti Papeleria.
Ti nagan ti Estado ket Éire, wenno, iti Inggles a pagsasao, Ireland.
- ^ Gobierno iti Irlánda (1948). "Artikulo 2". Tignay ti Republika ti Irlanda, 1948. Dublin: Gobierno iti Irlanda.
A daytoy ket mairangarang a ti pannakaipalpalawag ti Estado ket isun to ti Republika ti Irlanda.
- ^ Magkaykaysa a Pagpagilian (2011). "Tabla 1" (PDF). Panagrangrang-ay ti Nagtagitaoan ken dagiti komponente na. Programa a Panagrangrang-ay ti Nagkaykaysa a Pagpagilian. Naala idi 26 Nobiembre 2011.
- Republika ti Irlanda
- Dagiti pagilian idiay Europa
- Dagiti estado a kameng ti Kappon ti Europa
- Dagiti estado a kameng ti Konsilo ti Europa
- Akin-amianan nga Europa
- Akinlaud nga Europa
- Dagiti pagilian nga isla
- Dagiti republika
- Dagiti liberal a demokrasia
- Dagiti pagilian ken teritorio nga agsasao ti Ingles
- Dagiti estado ken teritorio a nabangon idi 1922
- Dagiti estado a kameng ti Nagkaykaysa a Pagpagilian


text:
Pinarsua Kadi ti Dios ti Diablo Tapno Subokennatayo?
Sungbat ti Biblia
Ipakita ti Biblia a ti Dios saanna a pinarsua ti Diablo. Imbes ketdi, pinarsuana ti maysa a persona a nagbalin a Diablo. Kastoy ti kuna ti Biblia maipapan iti Dios: “
Naan-anay ti aramidna, ta amin a daldalanna kinahustisia. Maysa a Dios ti kinamatalek, a kenkuana awan ti di kinahustisia; Isu nalinteg ken napalungdo.” (Deuteronomio 32:3-5) Kadagita a sasao, maikunatayo nga adda idi tiempo a perpekto ken nalinteg ni Satanas a Diablo, kinapudnona, maysa idi kadagiti anghel nga annak ti Dios.
Iti Juan 8:44, kinuna ni Jesus a ti Diablo ket “
saan a nagtakder a di maisin iti kinapudno,” a mangipakita a ni Satanas ket sigud a napudno ken awanan basol.
Ngem kas kadagiti dadduma a parsua ni Jehova nga addaan iti pannakabael nga agpanunot, ti anghel a nagbalin a Satanas ket addaan iti wayawaya nga agpili iti naimbag wenno dakes. Gapu ta pinilina a busoren ti Dios ken sinugsoganna a kumanunong kenkuana ti umuna a pagassawaan, inaramidna ti bagina kas Satanas, a ti kayatna a sawen ket “Bumusbusor.”—Genesis 3:1-5; Apocalipsis 12:9.
Ammuem ti Ad-adu Pay
Sadino ti Nagtaudan ti Diablo?
No ti Dios ti nangparsua iti amin a banag, isu kadi ti nangparsua iti Diablo? Kaano a timmaud ti Diablo? Ammuem ti kuna ti Biblia.
Ti Diablo—Apay a Di Pay La Pukawen ti Dios?
Ibaga kadatayo ti Biblia a ni Satanas ket dadaelento ti Dios iti umiso a tiempo. Basaem no apay dina pay inaramid dayta.


text:
TI PAGWANAWANAN (PAGADALAN NGA EDISION) OKTUBRE 2013
Usigen daytoy a ruar ti ebidensia manipud iti sangaparsuaan a mangipalgak iti pannakabalin ken sirib ti Namarsua. Maammuam met no kasanotayo a makapagtignay maitunos iti maysa kadagiti naayat a kararag ni Jesus.
Situtulok nga Agsaksakripisioda iti Pilipinas
Ammuem no ania ti nakatignayan ti dadduma nga agikkat iti trabahoda, mangilako kadagiti alikamenda, ken umakar kadagiti nasulinek a lugar iti Pilipinas.
Ti Sangaparsuaan Ipalgakna ti Sibibiag a Dios
Ammuem no kasano a matulongantayo ti sabsabali a mangbigbig iti kaadda ti Namarsua ken no kasano a mapabilegtayo ti pammatitayo kenkuana.
“Agpaadipenkayo ken Jehova”
Kasano a maliklikantayo ti agpaadipen ken Satanas? Ania dagiti gunggona ti matalek a panagserbi ken Jehova kas adipenna?
Gunggonaan ni Jehova Dagidiay Agtalek Kenkuana
Agpada da Malcolm ken Grace Allen a nakapagserbin ken Jehova iti nasurok a 75 a tawen. Basaem no kasano a napaneknekanda a bembendisionan ni Jehova dagidiay agtalek kenkuana.
Ti Maadaltayo iti Kararag a Naisagana a Naimbag
Ania dagiti maadaltayo iti kararag dagiti Levita? Kasanotayo a mapagbalin nga ad-adda a nabagas dagiti kararagtayo?
Agtignay Maitunos iti Naayat a Kararag ni Jesus
Idi nagkararag ni Jesus, inyun-unana ti pagayatan ni Jehova imbes a dagiti personal a kiddawna. Kasanotayo a makapagtignay maitunos iti kararagna?
Mabalinmo Kadi a Nayonan ti Panagreggetmo a Mangpakdaar iti Sabsabali?
Ammuem no kasano nga inaramat ti dadduma ti tunggal gundaway tapno makapangasabada bayat nga ar-aramidenda dagiti inaldaw nga aktibidadda.


text:
LAOAG CITY - Naipila babaen ti inquest proceedings ti kaso kontra kenni Alexander Morales Sangalang idinto ta nagtennag a regular filing ken ni Michael Jobert Palabras Juan ti kaso da nga frustrated homicide.
Ni Sangalang ket naipresentar kenni Judge Nida Alejandro ti RTC Branch 11 ti ciudad ti Laoag.
Inrekomendar ti korte ti piyansa nga 200,000 a pisos kenni Juan idinto ta 50,000 a pisos kenni Sangalang.
Kalpasan a nakabayad ti piyansa na ni Sangalang ket dagus met laeng a nawayawayaan ken naiyawat iti ama na a ni Arturo Sangalang.
Kabayatanna, napilaan metten ti kaso a murder ni Rowel Ruiz Diego, agtawen ti 30, addaan ti asawa, maysa a tricycle driver nga taga Claveria, Cagayan ngem agdama nga agnaed iti Brgy 7-B ti ciudad ti Laoag gapu ta isu ti nabigbig nga suspek ti pannakapapatay ni Mark Francisco nga taga Pasig ngem agserserbi nga driver ti maysa a Swiss national ditoy ciudad ti Laoag.
Malaksid ti kaso a murder ket napilaan pay ti kaso gapu ti panagikot na ti granada.
Iti sabali a bangir, napilaan met ti kaso babaen ti inquest proceedings ni Anthony Layaoen Barsena, agtawen ti 34, maysa nga caretaker iti Lito Buted farm iti paset ti Brgy Lagui-Sail ti ciudad ti Laoag.
Ni Barsena ket nakasuan ti attempted homicide ken gapu ti panagikot na ti paltog ken bala ken nairekomendar ti panagpiyansa na ti 120,000 nga pisos para ti temporaryo a pannakawayawaya na.
Naipisuk metten daytoy iti pagbaludan ti Bureau of Jail Management and Penology ti ciudad ti Laoag.


text:
1Bisperas idi ti Fiesta ti Paskua. Ammo ni Jesus a dimtengen ti oras nga ipapanawna ditoy lubong ken isusublina iti Ama. Inay-ayatna dagiti tattaona ditoy lubong. Wen, ay-ayatenna ida agingga iti panungpalan. 2Madama idi ti panangrabii ni Jesus ken dagiti adalanna. Inserrek ti Diablo iti panunot ni Judas nga anak ni Simon Iscariote ti panggep a mangliput ken ni Jesus. 3Ammo ni Jesus nga inted ti Ama kenkuana ti amin a pannakabalin. Ammona met a naggapu iti Dios ket agsublinto iti Dios. 4Iti kasta, timmakder ni Jesus iti panganan ket inikkatna ti kagayna sa nangibarikes iti tualia. 5Kinargaanna ti maysa a palanggana iti danum ket binuggoanna dagiti saksaka dagiti adalan sana pinunasan ida iti imbarikesna a tualia. 6Idi dumanon ni Jesus ken ni Simon Pedro, kinuna ni Pedro, “Apo, buggoam aya dagiti sakak?” 7“Saanmo pay a maawatan ita no ania ti ar-aramidek, ngem maawatamto met laeng,” insungbat ni Jesus. 8Kinuna ni Pedro, “Uray kaano, dimonto buggoan dagiti sakak!” “No diak buggoan dagiti sakam, saankan a maibilang nga adalak,” insungbat ni Jesus. 9“Apo,” kinuna ni Simon Pedro, “saan la ngarud a dagitoy sakak ti buggoam. Buggoam pay dagiti imak ken ti ulok!” 10Kinuna ni Jesus, “Ti nakadigosen saanna a masapul ti agbuggo, ta nadalusen, malaksid dagiti sakana. Nadaluskay aminen—malaksid iti maysa.” ( 11Ammon ni Jesus ti mangliput kenkuana, isu a kinunana, “Nadaluskay aminen malaksid iti maysa.”) 12Idi nabuggoanen ni Jesus dagiti saksakada, nagkagay manen ket nagsubli iti lugarna iti panganan. “Maawatanyo kadi ti kalkalpasko nga inaramid kadakayo?” sinaludsodna. 13“Awagandak iti ‘Maestro’ ken ‘Apo,’ ket pudno la ketdi ti kunayo. 14Ngarud, no siak nga Apo ken Maestroyo, binuggoak dagiti saksakayo, rebbengyo met ti agbibinnuggo iti saka. 15Inikkankayo iti pagtuladan tapno aramidenyo met ti inaramidko kadakayo. 16Ibagak ti pudno kadakayo: Saan a natantan-ok ti adipen ngem ti apona. Saan met a natantan-ok ti naibaon ngem ti nangibaon kenkuana. 17Ita, ammoyon daytoy a kinapudno. Nagasatkayo no aramidenyo! 18“Saan a dakay amin ti pakaiturongan dagiti sasawek. Ammok dagiti pinilik. Ngem masapul a matungpal ti adda a naisurat, ‘Kinugtarannak ti nakipangan kaniak.’ 19Ibagakon kadakayo daytoy sakbay a maaramid tapno inton mapasamak, mamatikayo a siak ti siak. 20Ibagak ti pudno kadakayo: Ti umawat iti siasinoman nga ibaonko, awatennak met. Ket ti umawat kaniak, awatenna met ti nangibaon kaniak.” 21Kasta unay ti pannakariribuk ni Jesus idi nasaonan daytoy ket impalgakna, “Ibagak ti pudno kadakayo: Maysanto kadakayo ti mangliput kaniak.” 22Nagkikinnita dagiti adalan ta dida ammo no siasino kadakuada ti sarsaritaenna. 23Iti abay ni Jesus, agtugtugaw ti idumdumana unay nga adalan. 24Sineniasan ni Simon Pedro ti adalan ket kinunana, “Saludsodem man kenkuana no siasino kadatayo ti sarsaritaenna.” 25Immasideg dayta nga adalan ket nagsadag ken ni Jesus sana dinamag, “Siasino ti kunam, Apo?” 26“Ti pangtedakto iti isawsawko a tinapay,” insungbat ni Jesus. Nangala ngarud iti tinapay ket insawsawna sana inted ken Judas nga anak ni Simon Iscariote. 27Apaman nga inawat ni Judas ti tinapay, simrek ni Satanas kenkuana. “Aramidem a dagus ti masapul nga aramidem,” kinuna ni Jesus kenkuana. 28Saan a naawatan dagiti sisasango iti lamisaan no apay a kasta ti imbaga ni Jesus ken ni Judas. 29Agsipud ta ni Judas ti agig-iggem iti kuarta, impagarup dagiti dadduma kadagiti adalan nga imbaga ni Jesus kenkuana a mapan gumatang iti kasapulanda iti fiesta. Adda met dagiti nangipagarup a mapan mangted ni Judas iti kuarta kadagiti napanglaw. 30Innala ni Judas ti tinapay, ket rimmuar a dagus. Rabii idi. 31Kalpasan ti ipapanaw ni Judas, kinuna ni Jesus, “Ita, dandanin maitan-ok ti Anak ti Tao, ket maitan-ok met ti Dios kenkuana. 32Ket no maitan-ok ti Dios kenkuana, ti Dios met laeng ti mangitan-ok iti Anak ti Tao, ket aramidennanto a dagus. 33Annakko, bassit laengen a tiempo ti kaaddak kadakayo. Sapulendakto, ket kas iti imbagak kadagiti agtuturay a Judio, kunak met ita kadakayo, ‘Dikay makaumay iti papanak.’ 34“Adda baro a bilin nga itedko kadakayo: Agiinnayatkayo. Kas iti panagayatko kadakayo, kasta met koma ti panagiinnayatyo. 35No agiinnayatkayo, maammoanto ti amin a tao a dakayo dagiti adalak.” 36“Apo,” sinaludsod ni Simon Pedro ken ni Jesus, “sadino ti papanam?” “Dimo mabalin ita ti sumurot kaniak, ngem sumurotkanto met laeng,” insungbat ni Jesus. 37“Apo, apay a diak mabalin ita ti sumurot kenka?” kinuna ni Pedro. “Sisasaganaak a matay gapu kenka!” 38“Pudno kadi a sisasaganaka a matay gapu kaniak?” insungbat ni Jesus. “Ibagak ti pudno kenka: Sakbay nga agtaraok ti kawitan, mamitlonton nga imbagam a dinak am-ammo.”
Copyright
Learn More


text:
Ni Jesus Ulidan ti Kinapakumbaba
“Impasdekko ti pagtuladan maipaay kadakayo, tapno, kas iti inaramidko kadakayo, rebbeng nga aramidenyo met.” —JUAN 13:15.
1, 2. Iti maudi a rabii ti panagbiag ni Jesus ditoy daga, ania a napateg a leksion ti insurona kadagiti apostolna?
ITI maudi a rabii ti panagbiagna ditoy daga, nakikadua ni Jesus kadagiti apostolna iti makinngato a siled ti maysa a balay idiay Jerusalem. Bayat ti panangrabiida, timmakder ni Jesus ket inikkatna ti makinruar a kawesna sa nangibarikes iti tualia. Kinargaanna iti danum ti maysa a palanggana ket binugguanna ti saksaka dagiti adalanna sa pinunasanna dagita. Kalpasanna, insuotna manen ti makinruar a kawesna. Apay nga inaramid ni Jesus daytoy a nanumo a trabaho?—Juan 13:3-5.
2 Inlawlawag a mismo ni Jesus: “Ammoyo kadi no ania ti inaramidko kadakayo? . . . Ngarud, no siak, nupay Apo ken Mannursuro, binugguak dagiti sakayo, rebbengyo met a bugguan dagiti saka ti maysa ken maysa. Ta impasdekko ti pagtuladan maipaay kadakayo, tapno, kas iti inaramidko kadakayo, rebbeng nga aramidenyo met.” (Juan 13:12-15) Babaen ti sidadaan a panangaramidna iti kasta a nanumo a trabaho, nangipaay ni Jesus iti napateg a leksion a nayukuok iti isipda ken nangparegta met kadakuada nga agbalin a napakumbaba iti masungad nga al-aldaw.
3. (a) Iti dua a pasamak, kasano nga impaganetget ni Jesus ti pateg ti kinapakumbaba? (b) Ania ti mausig iti daytoy nga artikulo?
3 Idi binugguan ni Jesus ti saksaka dagiti apostolna, saan a dayta ti damo a panangipaganetgetna iti pateg ti kinapakumbaba. Iti immun-una a pasamak a nagiinnartap ti dadduma nga apostol, nangala ni Jesus iti maysa nga ubing a pinagtakderna iti sibayna, ket kinunana kadakuada: “Siasinoman nga umawat iti daytoy nga ubing maigapu iti naganko awatennak met, ket siasinoman nga umawat kaniak awatenna met ti nangibaon kaniak. Ta ti agtigtignay a kas maysa a nanumnumo kadakayo amin isu dayta ti naindaklan.” (Luc. 9:46-48) Idi agangay, yantangay ammo ni Jesus a tartarigagayan dagiti Fariseo ti kinalatak, kinunana: “Tunggal maysa a mangitan-ok iti bagina maipababanto ket ti mangipababa iti bagina maitan-okto.” (Luc. 14:11) Nalawag a kayat ni Jesus a napakumbaba koma ti panagpampanunot dagiti pasurotna ken saanda koma a napannakkel wenno napalangguad. Tapno matuladtayo ti ulidanna, usigentayo no kasano nga impakitana ti kinapakumbaba. Kitaentayo met no kasano a saan laeng a dagiti mangipakpakita iti dayta a kababalin ti magunggonaan no di pay ket ti sabsabali.
“SAANAK A BIMMAW-ING ITI SUNGANI A TURONG”
4. Kasano nga impakita ti bugbugtong nga Anak ti Dios ti kinapakumbabana sakbay pay a nagbalin a tao?
4 Napakumbaban ti bugbugtong nga Anak ti Dios sakbay pay nga immay ditoy daga. Sakbay a nagbalin a tao, di mabilang a tawtawen a kadua ni Jesus ti nailangitan nga Amana. Kastoy ti kuna ti libro ti Isaias maipapan iti nasinged a relasion ti Anak iti Amana: “Ti met laeng Soberano nga Apo Jehova intedna kaniak ti dila dagidiay nasursuruan, tapno maammuak no kasano a sungbatak iti maysa a sao daydiay nabannog. Mangriing iti binigat; riingenna ti lapayagko tapno dumngeg a kas kadagidiay nasursuruan. Ti met laeng Soberano nga Apo Jehova linuktanna ti lapayagko, ket siak, iti biangko, saanak a rebelioso. Saanak a bimmaw-ing iti sungani a turong.” (Isa. 50:4, 5) Impakita ti Anak ti Dios ti kinapakumbabana ken dimngeg a nalaing iti insuro kenkuana ni Jehova. Sigagagar ken situtulok a nagsursuro iti pudno a Dios. Napaliiw a mismo ni Jesus ti kinapakumbaba ni Jehova iti panangipakitana iti asi iti managbasol a sangatauan!
5. Kas Miguel nga arkanghel, kasano nga inyulidan ni Jesus ti kinapakumbaba ken kinaemma idi naaddaan iti pannakisusik iti Diablo?
5 Saan nga amin a parsua idiay langit ket napakumbaba kas iti bugbugtong nga Anak ti Dios. Kas pagarigan, ti anghel a nagbalin a Satanas a Diablo saanna a kayat ti agsursuro ken Jehova. Binay-anna a tumanor iti pusona ti kasupadi ti kinapakumbaba—ti kinapannakkel ken kinatangsit—ket nagrebelde ken Jehova. Iti sabali a bangir, kontento ni Jesus iti saadna ken saanna a kayat nga usaren ti autoridadna iti di umiso a pamay-an. Kas Miguel nga arkanghel, saan a limbes ni Jesus iti autoridadna idi ‘naaddaan iti pannakisusik iti Diablo gapu iti bagi ni Moises.’ Imbes ketdi, impakita ti Anak ti Dios a napakumbaba ken naemma. Impabiangna ken Jehova, ti Kangatuan nga Ukom ti uniberso, ti pannakataming ti bambanag iti pamay-an ken tiempo nga inkeddengna.—Basaen ti Judas 9.
6. Kasano nga impakita ni Jesus ti kinapakumbaba idi inawatna ti annongen nga agbalin a Mesias?
6 Awan duadua a karaman iti bambanag a naammuan ni Jesus sakbay a nagbalin a tao ket dagiti padto mainaig iti panagbiagna ditoy daga kas Mesias. Nasaksakbay ngarud nga ammona dagiti mapasaranna a rigat. Ngem kaskasdi nga inawat ni Jesus ti annongen nga agbiag ditoy daga ken matay kas naikari a Mesias. Apay? Napakumbaba ngamin ti bugbugtong nga Anak ti Dios. Intampok dayta ni apostol Pablo idi insuratna: “Nupay adda idi iti langa ti Dios, saanna a pinanunot ti panangagaw, kayatna a sawen, nga isu makipada koma iti Dios. Saan, no di ket inuksobanna ti bagina ket innalana ti langa ti maysa nga adipen ket nagbalin a kaas-asping ti tattao.”—Fil. 2:6, 7.
“IMPAKUMBABANA TI BAGINA” KAS TAO
7, 8. Kasano nga impakita ni Jesus ti kinapakumbabana uray idi ubing pay ken bayat ti ministeriona ditoy daga?
7 “Idi [a ni Jesus] nasarakanna ti bagina iti langa a kas maysa a tao,” insurat ni Pablo, “impakumbabana ti bagina ket nagtulnog agingga iti ipapatay, wen, ipapatay iti kayo a pagtutuokan.” (Fil. 2:8) Napakumbaban ni Jesus sipud kinaubingna. Nupay imperpekto dagiti nagannakna—da Jose ken Maria—sipapakumbaba nga ‘intultuloyna ti nagpasakup kadakuada.’ (Luc. 2:51) Nagsayaat dayta nga ulidan para kadagiti agtutubo. Bendisionan la ketdi ida ti Dios no situtulok nga agpasakupda kadagiti nagannakda.
8 Kas adulto, impakita ni Jesus ti kinapakumbabana babaen ti panangipangpangrunana iti pagayatan ni Jehova. (Juan 4:34) Bayat ti ministeriona, inusar ni Jesu-Kristo ti personal a nagan ti Dios ken tinulonganna dagiti tattao a maaddaan iti umiso a pannakaammo maipapan kadagiti kualidad ni Jehova ken iti panggepna para iti sangatauan. Nagbiag met ni Jesus maitunos iti insurona maipapan ken Jehova. Kas pagarigan, iti modelo a kararag, kastoy ti umuna a punto a dinakamat ni Jesus: “Amami nga adda iti langlangit, masantipikar koma ti naganmo.” (Mat. 6:9) Isursurona ngarud kadagiti pasurotna nga ipangpangrunada ti panangsantipikar iti nagan ni Jehova. Kasta a mismo ti inaramid ni Jesus. Idi agngudon ti ministerio ni Jesus ditoy daga, naibagana iti kararagna ken Jehova: “Impakaammok kadakuada [kadagiti apostol] ti naganmo ket ipakaammokto dayta.” (Juan 17:26) Kasta met, iti intero a ministeriona, ni Jehova ti pinadayawanna iti aniaman a naaramidanna ditoy daga.—Juan 5:19.
9. Ania ti impadto ni Zacarias maipapan iti Mesias, ken kasano a tinungpal daytoy ni Jesus?
9 Impadto ni Zacarias maipapan iti Mesias: “Agrag-oka unay, O anak a babai ti Sion. Agdir-ika a sibaballigi, O anak a babai ti Jerusalem. Adtoy! Ti met laeng arim umay kenka. Isu nalinteg, wen, naisalakan; napakumbaba, ken sisasakay iti asno, iti mismo a nataenganen nga animal nga anak ti asna.” (Zac. 9:9) Natungpal daytoy idi simrek ni Jesus iti Jerusalem sakbay ti Paskua idi tawen 33 C.E. Inyaplag dagiti tattao ti makinruar a kawesda iti kalsada kasta met dagiti sanga ti kaykayo. Nagkakaribuso dagiti tattao iti siudad bayat ti iseserrekna. Ngem uray pinadpadayawanda kas Ari, napakumbaba latta ni Jesus.—Mat. 21:4-11.
10. Ania ti napaneknekan iti situtulok a panagtulnog ni Jesus agingga ken patay?
10 Nangnangruna nga impakita ni Jesu-Kristo ti kinapakumbaba ken kinatulnogna idi natay iti pagtutuokan a kayo. Pinaneknekanna a kabaelan dagiti tattao ti agtalinaed a nasungdo ken Jehova uray no agpasarda iti nakaro a suot. Impakita met ni Jesus nga ulbod ti imbaga ni Satanas nga agserserbi laeng dagiti tattao ken Jehova gapu iti bendision a maaw-awatda. (Job 1:9-11; 2:4) Ti naan-anay a kinatarnaw ni Kristo intandudona met ti kinaumiso ken kinalinteg ti panangituray ni Jehova iti intero nga uniberso. Naragsakan la ketdi ni Jehova idi nakitana ti naan-anay a kinasungdo ti napakumbaba nga Anakna.—Basaen ti Proverbio 27:11.
11. Gapu iti subbot a daton ni Jesu-Kristo, ania dagiti namnama a naluktan para kadagidiay addaan iti pammati?
11 Babaen ti ipapatayna iti kayo a pagtutuokan, binayadan met ni Jesus ti gatad ti subbot para iti sangatauan. (Mat. 20:28) Gapu iti dayta, mapakawan ni Jehova dagiti basoltayo maibatay kadagiti nalinteg a pagalagadanna ken naaddaantayo iti gundaway nga agbiag nga agnanayon. “Babaen ti maysa nga aramid a panangpalinteg imbungana iti amin a kita ti tattao ti pannakaideklarada a nalinteg maipaay iti biag,” insurat ni Pablo. (Roma 5:18) Gapu iti ipapatay ni Jesus, naaddaan dagiti napulotan iti espiritu a Kristiano iti namnama nga agbiag kas imortal a parsua idiay langit. Naaddaan met ti “sabsabali a karnero” iti namnama nga agbiag nga agnanayon ditoy daga.—Juan 10:16; Roma 8:16, 17.
“NAPAKUMBABA TI PUSOK”
12. Kasano nga impakita ni Jesus a naalumamay ken napakumbaba iti pannakilangenna kadagiti imperpekto a tattao?
12 Iyaw-awis ni Jesus nga umay kenkuana dagiti amin a “mabambannogan ken madagdagsenan.” Kinunana: “Ibaklayyo ti sangolko ket agsursurokayo kaniak, ta naalumamay ti kababalinko ken napakumbaba ti pusok, ket makasarakkayto ti gin-awa a maipaay kadagiti kararuayo.” (Mat. 11:28, 29) Gapu ta napakumbaba ken naalumamay ni Jesus, naasi ken patas ti pannakilangenna kadagiti imperpekto a tattao. Rasonable iti banag nga ekspektarenna kadagiti adalanna. Kinomendaran ken pinaregtana ida. Saanna ida a tinagibassit wenno imbilang a di maikari, ket saan met a nasabrak wenno naulpit. Imbes ketdi, impasigurado ni Jesus kadagiti pasurotna a magin-awaanda no umadanida kenkuana ken tungpalenda dagiti pannursurona, ta ti sangolna ket nanam-ay ken nalag-an ti awitna. Komportable kenkuana dagiti lallaki, babbai, lallakay, babbaket, ken ubbing.—Mat. 11:30.
13. Kasano nga impakita ni Jesus ti asi kadagidiay nakaay-ay-ay?
13 Naasian ni Jesus kadagiti gagangay nga umili ti Israel gapu ta nakaay-ay-ayda, ket siaayat a tinulonganna ida. Iti asideg ti Jerico, nalabsanna ti dua a bulsek nga agpalpalama a ni Bartimeo ken ti di nainaganan a kaduana. Dida simmardeng a nagpakpakaasi ken Jesus, ngem inanawa ida dagiti tattao. Gapu iti dayta, naglaka koma a dina lattan ikaskaso ti panagpakaasi dagiti bulsek. Ngem imbilin ni Jesus a maiyegda kenkuana, ket insublina ti panagkitada gapu iti asina. Wen, tinulad ni Jesus ni Jehova nga Amana babaen ti panangipakitana iti kinapakumbaba ken asi kadagiti managbasol.—Mat. 20:29-34; Mar. 10:46-52.
“SIASINOMAN A MANGIPABABA ITI BAGINA MAITAN-OKTO”
14. Ania dagiti gunggona nga imbunga ti kinapakumbaba ni Jesus?
14 Adu ti naragsakan ken nagunggonaan iti kinapakumbaba ni Jesu-Kristo. Naragsakan ni Jehova ta nakitana a sipapakumbaba a nagpasakup iti pagayatanna ti dungdungnguenna nga Anak. Nabang-aran dagiti apostol ken adalan gapu iti kinaalumamay ken kinapakumbaba ni Jesus. Ti ulidan, pannursuro, ken napasnek a komendasionna ti nakatulong kadakuada a rumang-ay iti naespirituan. Nagunggonaan dagiti gagangay a tattao iti kinapakumbaba ni Jesus ta naipaayanda iti tulong, pannursuro, ken pammaregta. Kinapudnona, amin a masubbot a tattao ket agnanayonto a magunggonaan iti subbot a daton ni Jesus.
15. Kasano a nagunggonaan ni Jesus iti kinapakumbabana?
15 Nagunggonaan kadi met ni Jesus iti kinapakumbabana? Wen, agsipud ta imbaga ni Jesus kadagiti adalanna: “Siasinoman a mangipababa iti bagina maitan-okto.” (Mat. 23:12) Pimmayso kenkuana dagita a sasao. Inlawlawag ni Pablo: “[Ni Jesus] intan-ok ti Dios iti nangatngato a saad ket siaasi nga inikkanna iti nagan a nangatngato ngem iti tunggal sabali pay a nagan, tapno iti nagan ni Jesus agparintumeng koma ti tunggal tumeng dagidiay adda sadi langit ken dagidiay adda ditoy daga ken dagidiay adda iti uneg ti daga, ket sipapanayag a bigbigen koma ti tunggal dila a ni Jesu-Kristo ket Apo iti dayag ti Dios nga Ama.” Gapu iti kinapakumbaba ken kinamatalek ni Jesus idi adda ditoy daga, intan-ok ni Jehova babaen ti panangtedna kenkuana iti autoridad iti amin a parsua idiay langit ken ditoy daga.—Fil. 2:9-11.
‘AGSAKAYTO NI JESUS MAIPUON ITI KINAPUDNO KEN KINAPAKUMBABA’
16. Ania ti mangipakita a napakumbabanto latta ti Anak ti Dios?
16 Agtultuloyto latta a napakumbaba ti Anak ti Dios iti pangaramidna iti bambanag. Impakpakauna ti salmista ti panagtignay ni Jesus, kas Ari idiay langit, maibusor kadagiti kabusorna, idi inkantana: “Iti kinangayedmo agtultuloyka iti panagballigi; agsakayka maipuon ti kinapudno ken kinapakumbaba ken kinalinteg.” (Sal. 45:4) Inton Armagedon, makigubatto ni Jesu-Kristo ken agsakay maipuon ti kinapudno, kinalinteg, ken kinapakumbaba. Ket anianto ti mapasamak iti ngudo ti Sangaribu a Tawen a Turay ti Mesianiko nga Ari, inton ‘maiyegnan iti pannakapukaw ti isuamin a gobierno ken isuamin nga autoridad ken pannakabalin’? Napakumbabanto latta kadi? Wen, ta ‘iyawatnanto ti pagarian iti Dios ken Amana.’—Basaen ti 1 Corinto 15:24-28.
17, 18. (a) Apay a napateg a tuladen dagiti adipen ni Jehova ti kinapakumbaba ni Jesus? (b) Ania ti mausig iti sumaganad nga artikulo?
17 Iti biangtayo, tultuladentayo met laeng kadi ti kinapakumbaba ni Jesus? Anianto ti mapasamak kadatayo iti iyaay ni Jesu-Kristo inton Armagedon? Yantangay umayto maigapu iti kinapakumbaba ken kinalinteg, dagidiay laeng napakumbaba ken nalinteg ti isalakanna. Patanorentayo ngarud ti kinapakumbaba tapno maisalakantayo. Kasta met, no kasano a nagunggonaan ni Jesu-Kristo ken ti dadduma gapu iti kinapakumbabana, magunggonaantay met ken uray ti sabsabali no napakumbabatayo.
18 Ania ti makatulong kadatayo a mangtulad iti kinapakumbaba ni Jesus? Kasano a maipakitatayo ti kinapakumbaba uray no maipasangotayo kadagiti pakarigatan? Mausig dagitoy a saludsod iti sumaganad nga artikulo.


text:
Holokausto
Ti Holokausto (manipud iti Griego ὁλόkauσtoς holókaustos: hólos, "sibubukel" ken kaustós, "napuoran"),[1] a naamammoan pay a kas ti Shoah (Hebreo: השואה, HaShoah, "didigra"; Yidish: חורבן, Churben wenno Hurban,[2] manipud iti Hebreo para iti "panagdadael"), ket isu daytoy idi ti panagpatay tipuli kadagiti agaru nga innem a riwriw a Europeano a Hudio idi panawen ti Maikadua a Sangalubongan a Gubat, ti maysa a programa iti sistematiko a tinalgedan ti estado a panagpapatay babaen ti Nazi nga Alemania, nga indauloan babaen ni Adolf Hitler, kadagiti amin a nasakupan ti Nazi a teritorio.[3] Kadagiti siam a riwriw a Hudio a nagtaeng idiay Europa sakbay ti Holokausto, agarup a dua apagkatlo ti nakanibusan.[4] A naisangsangayan, dagiti sumurok a maysa a riwriw a Hudio nga ub-ubing ket pinatay iti Holokausto, a kas dagiti pay agarup a dua ariwriw a Hudio a babbai ken tallo a riwriw a Hudio a lallaki.[5][6]
Adda dagiti eskolar a namatmati a ti panakailawlawag ti Holokausto kent nasken a mairaman ti panagpaty ti puli dagiti Nazi kadagiti riwriw a tatao kadagiti sabsabali a grupo, a mairaman ti Romani, dagiti kumanigid, Sobiet a balud iti gubat, Polako ken dagiti Sobiet a paisano, dagiti bakla, dagiti tattao a nabaldado, Saksi ni Hehoba ken dagiti dadduma pay a politiko ken relihiosa a kinasuppiat, a rimsua nga awan ti giddiatan no dagitoy ket Aleman wenno saan nga Aleman nga etniko a taudan. Ti panagusar daytoy a panagipalpalawag, tti dagup a bilang dagiti biktima ti Holokausto ket nagbaetan ti 11 a riwriw ken 17 a riwriw a tattao.[7]
Ti panagdadames ken panagpatay ti puli ket naiyaddang a naaramid. Dagiti nadumaduma alinteg a mangikkat kadagiti Hudio manipud iti sibila kagimongan, most a naisangsangayan ti Linlinteg a Nuremberg, ket inaramid ti Nazi nga Aleaman sakbay ti rugi ti Maikadua a Sangalubongan a Gubat. Dagiti konsetrasion akampo ket naipatakder a dagiti naibalud ket naisuheto kadagiti obra a panagtagabu aginggana dagitoy ket natayda iti panakabannog wenno sakit. Kadagiti baro a lugar a pinarukma ti Alemania idiay dumaya a Europa, dagiti espesial a unit a tinawtawgan a ti Einsatzgruppen ket pimmatay kadagiti Hudio ken dagiti politiko a kasupiat kadagiti masa apanagpaltuog. Dagiti simmakop ket nagitunton kadagiti Hudio ken Romana maibalud kadagiti napunno ti tao a gueto sakbal a maipatulod dagitoy babaen ti tren kadagiti pagpatayana kampo , no dagitoy nga agbiagda kadagiti panagbanniaga, kaaduan kadagitoy ket pinatay kadagiti alingasaw a kamara.
Tunngal maysa a ima ti burokrasia ti Nazi nga Alemania ket nairaman kadagiti [[lohistiko] a nangiturong kadagiti pinakapatay ti puli, a nagpabalin ti Maikatlo a Reich ti tinawtawagan ti maysa a Holokausto nga eskolar iti "maysa a panagpatay ti puli nga estado".[8] Adda dagiti paggiddiatan ti kapanunotan no mano kadagita populasion ti Alemania ti nakaamo iti daytoy a pannakikumplot ti gobierno para iti Hudsio a populasion. Kaaduan kadagiti historiador ket nagitunton a dagiti sibil a populasion ket saanda nga ammo dagiti dakes a nararamid, a naipangpangruna dagiti panagipatayan a kampo, a dagitoy ket mabirukan iti ruar ti Alemania a nasakupan ti Nazi nga Europa. Ti historiador a ni Robert Gellately, ket nupay kasta, ket nangtunton a ti gobierno ket saana nagilimed iti daytoy a pannakikumplot babaen ti midia, ken dagiti paisano ket ammoda dagiti tunggal maysa nga aspeto malaksid para iti panagusar ti alingasaw a kamara.[9] Dagiti naisangsangayan a naipakasaritaan nga ebidensia ket mangitudo ti kapanunutan a ti kaaduan kadagiti biktima ti Holokausto, sakbay ti panakaitalawda kadagiti kampo, ket saanda nga ammo iti gasat nga agur-uray kaniada, wenno saanda a namatmati; naregtada a namatmati nga isuda ket maiyakar kadagiti sabali a pagnaedan.[10]
Etimolohia ken panagusar iti termino[urnosen | urnosen ti taudan]
Ti termino a holokausto ket manipud iti Griego a balikas a holókauston, timaysa a ayup a sakripisio a maidaton ti maysa a dios a ti sibubukel nga (holos) ayup ket kompleto a mapuoran (kaustos).[11] Pra kadagiti giasot a tawtawen, ti balikas a "holokausto" ket inus-usar di ti Ingles a mangitudo kadagiti nalatak a nadawel a panagpapatay, ngem manipud idi panawen ti 1960, ti termino ket nagbalin nga inusar baben dagiti eskolar ken nadayeg a mannurat a nailaslasin a panagpatay ti puli dagiti Hudio.[12] Ti menor a seria a pabuya a Holokaustot ket naipammadayawan ti panangyamammo ti daytoy a termino kadagiti sapasap a panangisao manipud idi 1978.[13]
Ti bibliko a balikas a Shoah (שואה) (naipaletra pay a Sho'ah ken Shoa), a kayatna a sawen ket "kalamidad", ket nagbalin a pagalagadan ti Hebreo a termino para iti Holokausto a naspsapa ngem idi panawen ti 1940, a naipangpangruna idiay Europa ken Israel.[14] Ti Shoah ket kakaykata babaen dagit adu a Hudio gapu kadagiti adu a rason, a mairaman ti makapagura a teolohiko a tabas ti balikas a "holokausto", nga itudoda ti Griegoa pagano nga ugali.[15]
Dagiti Nazi ket nagus-usar ti maysa a eupemistiko a panangisao, ti "Kinaudi a Papakailawlawagan ti Hudio a Saludsod" (Aleman: Endlösung der Judenfrage), ken ti panangisao a "Kinaudi a Papakailawlawagan" ket nawatiwat a naususar a kas termino para iti panagpatay ti puli kadaigit Hudio. Dagiti Nazi ket inus-usarda pay ti panagisao a "lebensunwertes Leben" (Biag a di napateg ti Biag) iti panangpadas a panagitag-ay dagiti panagpapatay.
Dagiti nagibasaran[urnosen | urnosen ti taudan]
- ^ Ti balikas ket nabirukan bassit iti [Klasiko] a Griego a literatura iti sapasap ti maysa a daton. Ti pangilasin ὁλόkauσtoς "holókaustos], "sibubukel a napuoran", nga adadu a kadawyan iti kapadpada a porma manipud iti ὁλόkautoς [holókautos], ket adda iti Griego a bersion iti Hebreo a Biblia nga inusar iti Lebitiko 6,21–22 iti sumaganad a kontesto: "[...] ti naiyurno a pisi iti idaton a bukel ket idatonmonto para iti nasam-it nga ayamuom iti Apo. / Ti padi [...] ket isunto ti mangidaton. Daytoy ket maysa nga alagaden para iti agnaayo iti Apo. Daytoy ket naskento a sibubukel a napuoran)."
- ^ "Holokausto," Encyclopaedia Britannica, 2009: "ti sistematiko a tinalgedan ti estado a panagpatay kadagiti innem a riwriw a Hudio a lallaki, babbai ken ub-ubbing, ken dagiti riwriw pay a dadduma babaen ti Nazi nga Alemania ken dagiti timmulong kaniana idi panawen ti Maikadua a Sangalubongan a Gubat. Dagiti Nazi ket tinawtawaganda daytoy a kas ti "ti kinaudi a papakailawlawagan iti Hudio a salusod ..."
- ^ Niewyk, Donald L. Ti Columbia a Pagsurotan ti Holokausto, Pagmalditan ti Unibersidad ti Columbia, 2000, p.45: "Ti Holokausto ket sapasap a naipalpalawagan a kas ti panagpapatay kadagiti ad-adu ngem 5,000,000 a Hudio babaen ti Nazi nga Alemania ken dagiti timmulong kaniada iti panawen ti Maikadua a Sangalubongan a Gubat. Dagiti Aleman ket tinawtawaganda daytoy a "ti kinaudi a pakailawlawagan iti Hudio a salusod".
- ^ "Brian Levin, Direktor, Sentro para iti Panagadal iti Gura Kinaagpatingnga, Estado nga Unibersidad ti California:". Huffingtonpost.com. Hulio 26, 2010. Naala idi 2010-07-31.
- ^ Sonja M. Hedgepeth; Rochelle G. Saidel (14 Disiembre 2010). Sekso a panagranggas kadagiti Husio a babbai idi panawen ti Holokausto. UPNE. p. 16. ISBN 978-1-58465-905-1. Naala idi 25 Enero 2012.
No dua a riwriw a Hudio a bababi tipinapatay idi panawen ti Holokausto, ti seksual a panagranggas ket maysa a lote ti bassit ngem naranggas ti lote dagiti adu.
- ^ Stephanie Fitzgerald (1 Enero 2011). Dagiti ubbing iti Holokausto. Capstone a Pagmalditan. p. 4. ISBN 978-0-7565-4390-7. Naala idi 25 Enero 2012.
Sumurok a maysa a riwriw a Hudio nga ub-ubbing ti pinapatay idi.
- ^ Ni Donald Niewyk ket nagipaltiing a ti kalawaan a panagipalpalawag, a mairaman dagiti Sobiet a natay a paisano, ket mangpataud daytoy iti dagup dagiti natay iti 17 a riwriw. Liblibro ti Google Dagiti karkulo ti dagup dagiti natay a saan a Hudio a biktima ket naindumaan babaen ti riniwriw, a gapu kadagiti nagbeddengan a nagbaetan ti panakatay babaen ti panakaidadanes ken panakatay babaen ti panagbisin ken dagiti dadduma pay a pamay-an iti kontesto iti dagup a gubat ket saan a nalawag. Iti kinadagupan, agarup a 5.7 a riwriw (78 porsiento) kadagiti 7.3 a riwriw a Hudio iti nasakupan a Europa ket nakanibusan (Gilbert, Martin. Atlas iti Holokausto 1988, pp. 242–244). Daytoy ket maisuppiat kadagiti lima aginggana ti 11 a riwriw (1.4 a porsiento aginggana ti 3.0 a porsiento) kadagiti 360 a riwriw a saan a Hudio iti tinurayan ti Aleman nga Europa. Small, Melvin kenJ. David Singer. Pagaliwaksiyan iti Panagarmas: Internasional ken sibil a Gubgubat 1816–1980 ken Berenbaum, Michael. Mosaiko dagiti Biktima: Dagiti Saan a Hudio a Naidadames ken Pinapatay babaen dagiti Nazi, New York: Unibersidad ti New York a Pagmalditan, 1990
- ^ Berenbaum, Michael. "Naskena Maammoan ti Lubong", Museo a Holokausto ti Estados Unidos, 2006, p. 103.
- ^ John Ezard (Pebrero 17, 2001). "Dagiti Alemana ket ammoda iti Holokausto a panagamak a maipanggep kadagiti pagipatayan a kampo". The Guardian. Londres.
- ^ See Leni Yahil, Ina Friedman, Haya Galai, Ti Holokaustot: ti gasat iti Europeano a Panahudio, 1932-1945, Unibersidad ti Oxford a Pagmalditan, 1991, p. 257; Donald L. Niewyk, Francis R. Nicosia, Ti Columbia Pagsurotan ti Holokausto, Unibersidad ti Columbia a Pagmalditan, 2000, p. 26; Gerald D. Feldman, Wolfgang Seibel, Dagiti luglugar iti Nazia Panagddadanes: Burokrasia, Negosia, ken ti Organisasion iti Holokausto, Liblibro ti Berghahn, 2006 p. 245.
- ^ Ti Siglo a Diksionario ken Siklopedia, tomo.4, p.2859
- ^ Niewyk, Donald L. (2000). Ti Columbia a Pagsurotan ti Holokausto. Pagmalditan ti Unibersidad ti Columbia. p. 45.
- ^ Ni Alan Steinweis ket nagited ti panagsukisok iti daytoy a penomena idiay Steinweis, Alan E. (2001). "Ti Holokausto ken Amerikano a Kultura: Ti Panagusig ti Kinaudi a Panakaeskolar". Dagiti Panagadal ti Holokausto ken Panagpatay ti puli. 15 (2): 296–310. doi:10.1093/hgs/15.2.296.
- ^ ""Ti Holokausto: Panagilawlawag ken Umuna Pannakitungtungan", Yad Vashem. Naala idi Hunio 8, 2005.
- ^ Para iti sinupiat a panakakita iti makunkuna a makapagura a tabas iti kayat a sawen iti balikas a "holokausto", kitaen ti Petrie, Jon. "Ti Sekular a lubong 'HOLOKAUSTO': Naeskolar a Mitolohia, Pakasaritaan, ken Maika Sangapulo ket Dua a Kayat a Sawen", Warnakan iti Panagsukisokk ti Panagpatay ti puli Tomo. 2, bilang. 1 (2000): 31–63. (Para iti web a bersion iti daytoy nga artokulo kitaen ti [1] )


text:
Estoria 92: Ni Jesus Pinagungarna Dagiti Natay
TI BABAI a makitkitam ditoy ket 12 años. Ig-iggaman ni Jesus ti imana, ken sitatakder iti asideg da nanang ken tatangna. Ammom kadi no apay naragsakda? Kitaentayo.
Ti ama ti babai ti importante a tao nga agnagan Jairo. Maysa nga aldaw nagsakit ti balasangna, ket pinaiddada. Kimmaro a kimmaro ti sakitna, ket madanagan unay ni Jairo ken ti asawana. Isu ti kakaisuna a balasangda ket kasla isut’ matayen.
Gapuna rimmuar ni Jairo tapno birokenna ni Jesus.
Nasarakan ni Jairo nga adda ni Jesus idiay tengnga ti adu a tattao. Nagparintumeng idiay sakaanan ni Jesus ket nagpakpakaasi kenkuana nga umay ken paimbagenna ti balasangna. Kuna ni Jesus nga isut’ umay.
Idi magmagnadan idiay tengnga ti adu a tattao, bigla a nagsardeng ni Jesus. ‘Asino ti nangsagid kaniak?’ insaludsodna. Narikna ni Jesus a rimmuar ti pannakabalin kenkuana, gapuna ammona nga adda nangsagid kenkuana. Ngem asino? Isut’ maysa a babai a masakiten iti 12 a tawen. Sinagidna ti kawes ni Jesus, ket isut’ naagasanen!
Maragsakan ni Jairo a makakita ken Jesus a naglakana a mangagas. Ngem apaman latta ta immay ti maysa a babaonen a nangibaga ken Jairo a natayen ti balasangna. Nangngeg ni Jesus daytoy ket kunana: ‘Dika agdanag, umimbagto ti balasangmo.’
Idi nakagtengda idiay balay ni Jairo, agsasangitda aminen. Ngem kuna ni Jesus: ‘Dikay agsangit. Matmaturog laeng ti ubing.’ Ngem kinatawaanda ni Jesus, ta ammoda a natayen ti ubing.
Gapuna innala ni Jesus ti ama ken ina ti ubing a babai ken ti tallo kadagiti apostolesna idiay kuarto ti ubing a nagiddaanna. Innalana iti ima ket kunana: ‘Bumangonka!’ Ket isu ti nagbiag. Isut’ gapuna a makitayo ti ina ken ama a nakaragragsakda unay.
Lucas 8:40-56; 7:11-17; Juan 11:17-44.
Dagiti Saludsod
- Siasino ti ama ti balasitang nga adda iti ladawan, ket apay nga isu ken ti asawana madanaganda unay?
- Ania ti inaramid ni Jairo idi nasarakanna ni Jesus?
- Ania ti napasamak idi mapmapan ni Jesus iti pagtaengan ni Jairo, ket ania ti naipadamag ken ni Jairo bayat nga addada iti dalan?
- Apay a dagiti tattao iti balay ni Jairo kinatkatawaanda ni Jesus?
- Ania ti inaramid ni Jesus kalpasan nga imbagana kadagiti tallo nga apostolna kasta met ti ama ken ina ti ubing a mapanda iti kuarto ti ubing?
- Siasino pay ti pinagungar ni Jesus, ket ania ti ipakita daytoy?
Kanayonan a salsaludsod
- Basaenyo ti Lucas 8:40-56.
Kasano nga impakita ni Jesus ti asi ken kinanainkalintegan iti babai nga agpadpadara, ket ania ti masursuro iti daytoy dagiti Kristiano a panglakayen ita? (Luc. 8:43, 44, 47, 48; Lev. 15:25-27; Mat. 9:12, 13; Col. 3:12-14)
- Basaenyo ti Lucas 7:11-17.
Kasano a dagidiay napukawan iti ipatpateg iti biag makasarakda iti dakkel a liwliwa iti insungbat ni Jesus iti balo idiay Nain? (Luc. 7:13; 2 Cor. 1:3, 4; Heb. 4:15)
- Basaenyo ti Juan 11:17-44.
Kasano nga impakita ni Jesus a gagangay ti agladingit iti ipapatay ti patpatgen? (Juan 11:33-36, 38; 2 Sam. 18:33; 19:1-4)
Ammuem ti Ad-adu Pay
Agbiag Manen ti Ubing a Babai!
Nagkatawa dagiti tattao idi imbaga ni Jesus a matmaturog laeng ti ubing. Ania ti ammo ni Jesus a saanda nga ammo?
Pinagungar ni Jesus ti Anak a Lalaki ti Balo
Natarusan dagiti nakakita iti milagro ti pudno a kaipapananna.
Napagungar ni Lazaro
Adda dua a kangrunaan a banag iti daytoy a milagro nga imposible a mailibak dagiti bumusbusor ken Jesus.


text:
Saludsod Dagiti Agbasbasa
Adda Kadi Babbai a Ministro Kadagiti Saksi ni Jehova?
Iti intero a lubong, minilion ti babbai a ministro dagiti Saksi ni Jehova. Dakkel a bunggoy dagiti babbai a mangikaskasaba iti naimbag a damag ti Pagarian ti Dios. Impadto ti Salmo 68:11 maipapan kadagitoy a ministro: “Ni met laeng Jehova ipaayna ti sasao; dagiti babbai a mangibagbaga iti naimbag a damag ket dakkel a buyot.”
Ngem, adda dakkel a nagdumaan ti ministerio dagiti babbai a Saksi ni Jehova ken kadagiti babbai a miembro ti klero ti dadduma a relihion. Ania dayta?
Nagduma dagiti tattao a dumngeg iti ministerioda. Dagiti klero a babbai, nangruna iti Kakristianuan, mangidauloda iti uneg ti kongregasionda ket dagiti miembro ti relihionda ti kaaduan a dumngeg kadakuada. Dagiti babbai a ministro dagiti Saksi ni Jehova, kaaduan dagiti adda iti ruar ti kongregasion ti dumngeg iti panangasabada. Kayatna a sawen, dagiti tattao a masarakanda iti ministerioda a panagbalaybalay ken iti sadinoman.
Naiduma met ti ar-aramiden dagiti babbai a ministro dagiti Saksi ni Jehova no idilig iti sabali a relihion. Dagiti babbai a klero ti Kakristianuan ken dadduma pay a relihion, idaulo ken isuroda dagiti doktrina ti relihionda kadagiti miembro ti kongregasionda. Ngem dagiti babbai a ministro dagiti Saksi ni Jehova, saanda a mangisuro iti kongregasion no adda dagiti bautisado a lallaki. Dagiti laeng lallaki a nadutokan ti mangisuro.—1 Timoteo 3:2; Santiago 3:1.
Deskribiren ti Biblia a dagiti laeng lallaki ti naikkan iti annongen a mangaywan iti kongregasion. Utobem ti imbaga ni apostol Pablo idi sinuratanna ti padana a manangaywan a ni Tito: “Gapu itoy a rason imbatika idiay Creta, tapno . . . makadutokka kadagiti lallakay iti tunggal siudad.” Innayon ni Pablo a ti tunggal nadutokan a lalaki masapul a “siwayawaya iti pammabasol, asawa ti maymaysa a babai.” (Tito 1:5, 6) Nangted ni Pablo iti kasta met laeng nga instruksion ken Timoteo idi sinuratanna maipapan iti urnos ti kongregasion: “No ti asinoman a lalaki ragragpatenna ti akem a manangaywan, tartarigagayanna ti nasayaat nga aramid. Ti manangaywan rebbeng ngarud nga awanan pakababalawan, asawa ti maymaysa a babai, . . . kualipikado a mangisuro.”—1 Timoteo 3:1, 2.
Apay a lallaki laeng ti naikkan iti annongen a mangaywan iti kongregasion? Kuna ni Pablo: “Saanko nga ipalubos a ti babai mangisuro, wenno mangwatwat iti autoridad iti lalaki, no di ket agulimek koma. Ta ni Adan nabukel nga umuna, kalpasanna ni Eva.” (1 Timoteo 2:12, 13) Gapuna, ti panagsasaruno ti panamarsua ipasimudaagna no apay nga inted ti Dios kadagiti lallaki ti annongen a mangisuro ken mangaywan.
Dagiti ministro ni Jehova tuladenda ti ulidan ti Liderda a ni Jesu-Kristo. Insurat ni adalan a Lucas ti maipapan iti ministerio ni Jesus: “Napan nagbambaniaga iti siniudansiudad ken iti pinuronpurok, nga ikaskasabana ken idekdeklarana ti naimbag a damag ti pagarian ti Dios.” Idi agangay, imbaon met ni Jesus dagiti pasurotna a mangasaba: “Napanda iti teritoria iti pinuronpurok, a mangidekdeklara ti naimbag a damag.”—Lucas 8:1; 9:2-6.
Iti kaaldawantayo, dagiti lallaki ken babbai a ministro ni Jehova, aktiboda a mangitungtungpal iti impadto ni Jesus: “Daytoy naimbag a damag ti pagarian maikaskasabanto iti intero a mapagnaedan a daga maipaay a pangsaksi kadagiti amin a nasion; ket iti kasta umayton ti panungpalan.”—Mateo 24:14.


text:
KAPITULO 16
Impakita ni Jesus ti Regta iti Pudno a Panagdayaw
DINALUSAN NI JESUS TI TEMPLO
Kalpasan ti kasar idiay Cana, napan ni Jesus idiay Capernaum. Kaduana a nagdaliasat ni nanangna ken dagiti kakabsatna a da Santiago, Jose, Simon, ken Judas.
Ngem apay a napan ni Jesus idiay Capernaum? Daytoy a siudad ket nangatngato ti lokasionna ken dakdakkel ngem iti Nazaret wenno Cana. Kasta met, adu kadagiti kabbaro nga adalan ni Jesus ti aggigian idiay Capernaum wenno iti asidegna. Gapuna, mabalin a sanayenna ida iti mismo a lugarda.
Idi adda ni Jesus idiay Capernaum, nagaramid met kadagiti milagro. Kas resultana, adu a tattao iti siudad ken iti kabangibangna ti nakangngeg iti maipapan kadagiti inaramidna sadiay. Ngem dandanin mapan idiay Jerusalem ni Jesus ken dagiti kakaduana, a deboto a Judio, tapno selebraranda ti Paskua ti 30 C.E.
Idi adda dagiti adalan ni Jesus iti templo idiay Jerusalem, adda nakaskasdaaw a nakitada ken Jesus, a naiduma iti nakitada idin.
Sigun iti Linteg ti Dios, masapul nga agidaton dagiti Israelita kadagiti animal idiay templo, ken kasapulan dagiti bisita ti taraon bayat ti kaaddada sadiay. Gapuna, ipalubos ti Linteg nga agitugot iti kuarta dagiti aggapu iti adayo a lugar a mapan idiay Jerusalem tapno adda igatangda iti “baka, karnero, kalding,” ken dadduma a banag a mausarda iti panagyanda iti siudad. (Deuteronomio 14:24-26) Gapu iti dayta, dagiti negosiante idiay Jerusalem aglakoda kadagiti animal wenno billit iti mismo a nalawa a paraangan ti templo. Dadduma kadagiti aglaklako ti mangsasaur kadagiti tattao gapu ta nangina ti singirda.
Napalalo ti pungtot ni Jesus isu nga inwarana dagiti sinsilio dagiti agsuksukat iti kuarta, imbalintuagna dagiti lamisaanda, ken pinapanawna ida. Kalpasanna, kinuna ni Jesus: “Ikkatenyo dagitoy! Isardengyo a pagbalinen a pagtagilakuan ti balay ni Amak!”—Juan 2:16.
Idi nakita daytoy dagiti adalan ni Jesus, nalagipda ti padto maipapan iti Anak ti Dios: “Ti panangipategko iti balaymo ket kasla apuy a sumsumged iti pusok.” Ngem insaludsod dagiti Judio: “Ania ti maipakitam a pagilasinan nga adda kalintegam a mangaramid kadagitoy?” Insungbat ni Jesus: “Rebbaenyo daytoy a templo, ket bangonekto iti tallo nga aldaw.”—Juan 2:17-19; Salmo 69:9.
Impagarup dagiti Judio a ti literal a templo idiay Jerusalem ti ibagbaga ni Jesus, isu a dinamagda: “Naibangon daytoy a templo iti 46 a tawen, kasano koma a maibangonmo iti tallo nga aldaw?” (Juan 2:20) Ngem ti bagina ti tuktukoyen ni Jesus kas templo. Tallo a tawen kalpasanna, nalagip dagiti adalanna dagitoy a sasao idi napagungar ni Jesus.
Ammuem ti Ad-adu Pay
Intandudo ni Elias ti Pudno a Panagdayaw
Kasano a matuladtayo ni Elias no makasaritatayo dagiti saan nga umanamong iti isursuro ti Biblia?


text:
Bulacan
Ti Bulacan (Filipino/Latin:: Bulakan) ket maysa a probinsia iti Filipinas a masarakan iti rehion a Tengnga a Luzon. Ti kapitoliona ket ti Siudad ti Malolos. Adda a mismo ti Bulacan iti amianan ti Metro Manila, kabeddengna met dagiti probinsia ti Pampanga iti laud, ti Nueva Ecija iti amianan, ti Aurora ken Quezon iti daya ken ti Rizal iti abagatan.
Dagiti linaon
Gobierno[urnosen | urnosen ti taudan]
- Joselito Mendoza (2004-2010)
- Wilhelmino Sy-Alvarado (2010-agdama)
Heograpia[urnosen | urnosen ti taudan]
Ti Bulacan ket nagennegenned iti 22 nga ili ken 2 a siudad.
Dagiti siudad[urnosen | urnosen ti taudan]
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (Ingles) naala idi 10 Hunio 2016


text:
Ni Kadi Jesus ti Mannakabalin-amin a Dios?
Sungbat ti Biblia
Dagiti bumusbusor inakusaranda ni Jesus a pagbalbalinenna ti bagina a kapada ti Dios. (Juan 5:18; 10:30-33) Nupay kasta, saan a pulos nga imbaga ni Jesus a kapadana ti Mannakabalin-amin a Dios. Kinunana: “
Ti Ama dakdakkel ngem siak.”—Juan 14:28.
Dagiti nagkauna a pasurot ni Jesus saanda nga imbilang ni Jesus a kapada ti Mannakabalin-amin a Dios. Kas pagarigan, insurat ni apostol Pablo a kalpasan ti panagungar ni Jesus, ti Dios ‘
intan-okna ni Jesus iti nangatngato a saad.’ Nalawag a saan a mamati ni Pablo a ni Jesus ti Mannakabalin-amin a Dios, ta no isu koma ti Dios, kasanona a maitan-ok ni Jesus iti nangatngato a saad?—Filipos 2:9.
Ammuem ti Ad-adu Pay
Ti Kadi Sao Isu ti “Dios” wenno “maysa a dios”?
Ania ti umiso a pannakaawat iti Juan 1:1?